Абдулҳай Исмоилов: «От изини той босади...» » Lochinlar.UZ\nLochinlar.UZ » Интервью » Абдулҳай Исмоилов: «От изини той босади...»\nАбдулҳай Исмоилов: «От изини той босади...»\nЎтган мавсум «Навбаҳор»да бир қатор ёш футболчилар ўз дебютларини нишонлашди. Жумладан, 19 ёшли ярим ҳимоячи Абдулҳай Исмоилов. Тўғри, асли наманганлик иқтидорли футболчи «лочинлар» таркибига давралар оралиғида қўшилиб, бор-йўғи 3та ўйинда майдонга тушди (жами 64 дақиқа ҳаракатланди).\nЎз ўрнида Исмоиловнинг тезда россиялик мураббий Андрей Канчельскис назарига тушгани, майдонда кўпроқ ўйнашига эса Суперлига 21-тури доирасидан ўрин олган «Навбаҳор» - «Динамо» баҳси (1:0)да орттирган жиддий жароҳати йўл қўймаганини таъкидлаш жоиз. Биз янги мавсумга тайёргарлик жараёнида Абдулҳай билан суҳбатлашиб, унинг фикрларини ёзиб олдик. Таъкидлаш жоиз, бу иқтидорли ярим ҳимоячининг матбуотдаги илк чиқиши.\n«Навбаҳор»нинг мавсумдаги натижаси\n- Ҳа, жамоамиз ўтган мавсум ўзига ярашмаган 9-ўрин билан кифояланди. Ушбу натижа клуб раҳбариятини ҳам, мухлисларни ҳам қониқтирмагани аниқ. Лекин пасайишнинг ўзига яраша объектив-субъектив сабаблари бор. Хусусан, мураббийлар алмашуви ҳамда давралар оралиғида таркибда кузатилган ўзгаришлар зараримизга ишлади, маълум маънода. Дейлик, «Навбаҳор» сафига қўшилганимда, жамоани сербиялик Деян Журжевич бошқараётганди. Ундан олдин россиялик Андрей Канчельскис қўл остида тўп сурган футболчиларнинг янги мураббий тактикасига мослашишлари бироз қийинчилик туғдирди, менимча. Бу ҳолатда маром бузилди, натижалар салбий кўриниш олди. Ҳа, кейинчалик Канчельскис жамоага қайтарилди. Аммо йўқотилган очколар якунда панд берди, барибир.\nМураббийлар машғулотидаги фарқ\n- Деян Журжевич ўз эътиборини асосан техник-тактик ишланмаларга қаратган бўлса, Андрей Канчельскис жисмоний тайёргарликка урғу берди. Россиялик мутахассис футболчилик фаолияти давомида Валерий Лобановский ва Алекс Фергюсон каби кучли мураббийлар қўл остида ўйнаган, улардан кўп нарсалар ўрганган. Демоқчиманки, Андрей Антанасович машғулотларида европача руҳ сезилиб туради.\nДебюти ва жароҳати\n- Андрей Канчельскис аввалига мени захирадан майдонга туширди. 21-турдан ўрин олган «Динамо»га қарши баҳсни эса бошланғич таркибда бошладим. Афсуски, рақиб футболчиси билан юз берган тўқнашув оқибатида 16-дақиқадаёқ майдондан чиқиб кетишимга тўғри келди. Ушбу жароҳат жиддий бўлиб чиқди ва мавсум якунига қадар бошқа майдонга тушолмадим. Шукрки, айни пайт жароҳатдан қутулдим, ўзимни яхши ҳис қиляпман.\nЖамоадошлари билан муносабати\n- Барча йигитлар билан яхши чиқишаман. Азим Аҳмедов, Мирзоҳид Ғофуров, Жаҳонгир Меҳмонов ва Аюбхон Нўъмонов каби тажрибали жамоадошларим мени ҳар томонлама қўллаб-қувватлаб, ўз маслаҳатларини бериб туришди. Улардан миннатдорман, албатта.\nБиринчи мураббийи, «Бунёдкор» академиясига ўтиши\n- Халқимизда ажойиб нақл бор - «От ўрнини той босар». Футболга қизиқишимга оилавий муҳит сабаб бўлган. Отам Аҳадхон Ҳошимовни наманганлик мухлислар яхши танишса керак. У вақтида «Норин», «Наврўз» (Наманган), «Ёшлик» (Тўрақўрғон) ва «Автомобилист» (ҳозирги «Навбаҳор») жамоаларида ўйнаган. Отам айни пайт «Навбаҳор» футзал жамоасида мураббийлик қилмоқда. 6 ёшимдан Намангандаги «Спартак» стадионида очилган футбол тўгарагига қатнаганман. Илк сабоқларни Дилмурод Низомбоевдан олганман. «Спартак» стадиони бузилиб кетгач, машғулотларни «Баркамол авлод»да давом эттирдим. 2011 йили айни пайт жамоамизда селекционер мураббий сифатида ишлаётган Отабек Ғуломхўжаев ва Рашид Ғофуров бошқарувидаги «Бунёдкор» академияси жамоаси билан ўртоқлик учрашуви ўтказдик. Ҳаракатим Ғуломхўжаев ва Ғофуровга ёққан шекилли, улар «Бунёдкор» академиясига таклиф этишди. Шундан сўнг машғулотларни пойтахт клуби академиясида давом эттирдим.2018 йилдан яқин ўтмишнинг таниқли футболчиларидан бири Шуҳрат Мақсудов қўл остида, «Бунёдкор» ўринбосарлар таркибида тўп сура бошладим. Аввалги мавсумнинг иккинчи ярмида эса «Навбаҳор» билан 2,5 йиллик шартнома туздим.\nЎзбекистон ўсмирлар ва ёшлар термаларидаги фаолияти\n- «Бунёдкор» академиясида таҳсил олган вақт Ўзбекистон ўсмирлар ва ёшлар терма жамоаларида ўйнадим. Хусусан, 2016 йили Темур Олимхўжаев мураббийлик қилган Ўзбекистон ўсмирлар термаси сафида Ҳиндистонда бўлиб ўтган Осиё чемпионатида иштирок этдим. Ўша чемпионат гуруҳ босқичида Яман, Таиланд ҳамда КХДР термаларини енгиб, чорак финалга чиққан эдик. Бироқ ярим финал йўлида ироқлик тенгдошларимизга ютқазиб қўйдик.\n- Тайёргарликни 10 январдан бошлаймиз. Маълумотларга қараганда, йиғинда 30 нафарга яқин маҳаллий ҳамда 15 нафар хорижлик футболчи иштирок этади. Жамоамиз янги мавсумда совриндорлар сафидан жой олиш учун кураш олиб бориши керак. Умид қиламанки, янги мавсумда ОЧЛ йўлланмасини қўлга киритамиз.скачать dle 10.4фильмы бесплатно\nKuymazor 12 январ 2020 13:43\nYaxshi ot keyin chopadi...


Ҳар бир инсон яхши яшашни хоҳлайди. Камбағаллик ва қашшоқлик мукаммал ва давомий ибодат қилишга ҳалақит қилади. Чунки очлик ва етишмовчилик ибодат пайтида ҳам инсонни чалғитади, оила ва рўзғор ғами хаёлни қочиради.\nДинимизда ҳаётимиз, умримиз ва ризқимизга барака, осудалик ва фаровонлик бахш этадиган маънавий ва ахлоқий усуллар бор. Афсуски, биз уларни кам қўллаймиз. Баъзида динимизга зид бўлган усулларни ҳаётимизга татбиқ этамизу, диний ва дунёвий манфаатларимизга хизмат қиладиган амалларни қилмаймиз. Қуръони Карим оятлари ва пайғамбаримиз Муҳаммад соллаллоҳу алайҳи васалламнинг муборак ҳадисларига риоя қилиш айнан мана шундай фаровонлик ва манфаатлар топишимизда ҳар биримизга кўмак беради.\nБиринчидан, намозларни хушуъ билан адо этинг.\n«Эй иймон келтирганлар! Рукуъ қилинглар, сажда қилинглар ва Роббингизга ибодат қилинглар ҳамда яхшилик қилинглар, шоядки, зафар топсангиз» (Ҳаж сураси, 77-оят)\nИккинчидан, Қуръони Каримни зикр этинг.\n«Биз нозил қилган бу Китоб муборакдир, ўзидан олдингини тасдиқловчидир. Уммул Қуро (шаҳарлар онаси) ва унинг атрофини огоҳлантиришинг учундир. Охиратга иймон келтирадиганлар унга иймон келтирурлар. Ва улар намозларини муҳофаза қилурлар»\n(Анъом сураси, 92-оят).\nУчинчидан, Расулуллоҳ соллаллоҳу алайҳи васалламга дуру саловатлар айтинг.\nУбай ибн Каъб розияллоҳу анҳудан ривоят қилинади: Мен:\n— Ё Расулуллоҳ, мен сизга кўп салавот айтаман, дуоимдан қанчасини сиз учун салавот айтишга ажратай? – деб сўрадим. У зот:\n—Истаганингча, – дедилар.\n— Тўртдан бирини ажратсам бўладими? – дедим.\n— Истаганингча, агар зиёда қилсанг, ўзингга яхши, – дедилар.\n— Ярмини ажратсам бўладими? – дедим.\n— Учдан иккисини ажратсам бўладими? – дедим.\n— Истаганингча, агар зиёда қилсанг ,ўзингга яхши, – дедилар.\n— Дуойимнинг ҳаммасини сизга салавот айтишга айлантирсамчи? – дедим.\n— Унда ғам-ташвишларингдан қутуласан ва гуноҳларинг кечирилади, – дедилар.\n(Термизий, Аҳмад, Байҳақий ривояти)\nҲасан ибн Али розияллоҳу анҳу ривоят қилади: Расулуллоҳ соллаллоҳу алайҳи васаллам: “Менга саловат айтишни кўпайтиринглар. Чунки менга айтган саловатларингиз гуноҳларингиз учун мағфиратдир. Менга даража ва василани сўранглар. Чунки Раббим ҳузурида менинг василам сизлар учун шафоатдир”, дедилар.\nТўртинчидан, бомдоддан кейинги вақтни бедорликда ўтказинг.\nРасулуллоҳ соллаллоҳу алайҳи васаллам Фотима розияллоҳу анҳога: "Тонгда ухлаб ётмагин, чунки бу вақтда уч нарса: яхшилик, одоб ва барака тақсимланади", деганлар. Бомдоддан кейин кун чиққунча ухлаб ётиш камбағалликка, қашшоқликка, қарздорликка сабаб бўлади. Анас ибн Молик розияллоҳу анҳудан ривоят қилинади. Расулуллоҳ соллаллоҳу алайҳи васаллам: “Саҳарда туринглар, чунки саҳарда барака бордир”, дедилар (Бухорий, Муслим ривояти).\nБешинчидан, саховатли бўлинг.\n“Ўзингиз суйган нарсадан нафақа қилмагунингизча, ҳаргиз яхшиликка эриша олмассиз. Нимаики нафақа қилсангиз, албатта, Аллоҳ уни ўта билувчидир” (Оли Имрон сураси, 92-оят).\nИбн Имрон ибн Қосим ҳикоя қилади: «Аллоҳнинг расули менга шундай дедилар: «Ё Имрон, дарҳақиқат, Парвардигор мулкни яхши амалларга, ўз оиласини таъминлашга, муҳтожларга сарфлаганни хуш кўради. Хасислардан нафратланади. Сен харажатлар қил, меҳмон қил. Хасислик қилма, акс ҳолда ҳаётинг мушкуллашади».\nОлтинчидан, гўзал хулқ эгаси бўлинг.\n“Улар иймон келтирган ва Аллоҳнинг зикри ила қалблари ором топганлардир. Огоҳ бўлингким, Аллоҳнинг зикри ила қалблар ором топур!” (Раъд сураси, 28-оят).\nОиша розияллоҳу анҳо айтадилар: “Расулуллоҳ соллаллоҳу алайҳи ва салламнинг хулқлари Қуръон эди”. Наввос ибн Самъон розияллоҳу анҳу ривоят қилади: Расулуллоҳ соллаллоҳу алайҳи ва саллам: “Яхшилик бу ҳусни хулқдир. Гуноҳ эса кўнглинг хотиржам бўлмаган ва одамлар билиб қолишини истамайдиган ишингдир” (Муслим ривояти).\nҲазрат Али каррамаллоҳу важҳаҳу ўғли Ҳасанга қараб: «Ё ўғлим! Такаббурликдан жирканчлироқ нарса йўқдир. Инсонга яхши феъл-атвор ва гўзал маънавий фазилатлар келтирганидан кўпроқ ҳеч нарса бахт келтирмайди», дедилар.\nЕттинчидан, омонатдор бўлинг.\nРасулуллоҳ соллаллоҳу алайҳи ва саллам: “Омонат ризқни жалб қилса, хиёнат камбағалликни жалб қилади”, дедилар (Дайламий ривояти).\nСаккизинчидан, ҳақгўй, тўғри йўл ва тўғрисўз эгаси бўлинг.\n«Албатта, “Роббимиз Аллоҳдир”, деган, сўнгра мустақим турганларга хавф йўқдир ва улар маҳзун ҳам бўлмаслар» (Аҳқоф сураси, 13-оят). Абу Бакр розияллоҳу анҳу: “Сўнгра мустақим турганларга хавф йўқдир” оятини шарҳлаб: “Улар Аллоҳга ҳеч нарсани шерик қилмадилар. Аллоҳдан ўзга биронта илоҳга юзланмадилар. Аллоҳ таоло Парвардигоримиз, деб собит турдилар”, деганлар.\nТўққизинчидан, тақводор бўлинг.\n«Ким Аллоҳга ва Унинг Расулига итоат этса ҳамда Аллоҳдан қўрқиб, Унга тақво қилса, бас, ана ўшалар – ўзлари ютуққа эришувчилардир» (Нур сураси, 52-оят).\nРасулуллоҳ соллаллоҳу алайҳи ва саллам: “Сизларга, Аллоҳга тақво этишингизни ва ҳабаший қул (бошлиқ) бўлса ҳам, унинг сўзини эшитиб, итоат қилишингизни васият қиламан. Чунки ким мендан кейин яшаса, кўплаб ихтилофларни кўради. Ана шу пайтда мени суннатимни ва тўғри йўлга етакловчи рошид халифаларни суннатини лозим тутиб, маҳкам ушланглар. Ва уни озиқ тишларингиз ила қаттиқ тишланглар. Аммо ишларнинг янги пайдо бўлганидан сақланинглар. Чунки барча янги пайдо бўлган ишлар бидъатдир. Ҳар бир бидъат залолатдир. Ҳар бир залолат эса дўзахдир”, дедилар (Абу Довуд, Термизий ривояти).\n«Набий соллаллоҳу алайҳи васалламнинг аксари дуола..


Нурота тумани ҳокимлиги расмий веб-сайти Нурота Коризлари » Нурота тумани хокимиятининг расмий сайти\nНурота » Янгиликлар » Нурота Коризлари\n12 июн 2019 avaz\nМаълумки, дехкончилик ва суғориш иншоотлари тарихи анчайин қизиқарли мавзу ҳисобланади. Ўзбекистоннинг қадимги вилоятлари ҳудудидан деҳкончилик маҳсулотларининг қолдиқлари, меҳнат қуроллари, қишлоқ хўжалик маҳсулотлари сақланадиган идишлар, суғориш иншоотлари илдизларининг топилиши хўжалик юритишнинг муайян туридан далолат беради. Сўгдиёнадаги мил.авв I минг йилликнинг ўрталарига оид деҳқончилик ва суғориш иншоотлари тўла-тўкис ўрганилмаган. Бу ўринда Я.Ғуломовнинг ўтган асрнинг 60-йилларида Зарафшон ва Қашқадарёнинг қуйи оқимларидаги кадимги ерларни суғоришнинг ўзига хос хусусиятлари ва гидрографиясига оид масалаларини тадқиқ этганлигини таъкидлаш зарур. Айникса, А.Муҳаммаджановнинг антик ва ўрта асрларга оид суғориш масалаларига бағишланган тадқиқотларини алоҳида қайд этиш лозим.\nБақтрия, Хоразм, Марғиёна ва Сўғдиёна ҳудудларидан Ахмонийлар даврига оид суғориш иншоотларининг излари аниқланган. Кўпчилик тадқиқотларнинг фикрича, тоғ олди текисликлари ва дашт худудларини суғоришда ишлатилган коризлар – ер ости каналлари айнан мана шу даврда пайдо бўлган. Хусусан, Полибий салавкийлар подшоси Антиох III нинг Парфия даштлари оркали ўтган харбий юришлари хақида маълумот берганда ушбу дашт ҳудудлари бир канча қудуқлари бўлган ер ости каналлари орқали суғорилиб, бу каналлар «форслар даврида» бунёд этилгани хақида ёзади.\nЎзбекистоннинг мана шундай мураккаб суғориш иншоотларидан фойдаланилган туманларидан бири Нуротадир. Бу ерда коризлардан ҳозирги кунда хам фойдаланилади. Юқорида таъкидлаганимиздек, кориз – ер ости сув иншоотидир. Бундай суғориш иншоотини қуриш ниҳоятда оғир ва мураккаб бўлган. У машаққатли кўл меҳнатидан ташқари ер ости сувларининг тўпланадиган қатлами, йил мавсумларида бу сувлар сатҳида рўй берадиган ўзгаришлар ва кориз чиқариладиган жой рельефидаги нишабликни жуда аниқ белгилашни талаб этади. Нуротада хозирги кунда ер юзасига сув чиқариб турган кориз «Калта кориз» деб номланиб, унда 50 та қудуқ бор. Бу ерда юзаки текширув ўтказган киши хам кадимги дехконлар санъатига қойил қолмай иложи йўк.\nСуғорилишнинг кориз усули мил.авв. VII-IV асрларда тоғ олди текисликлари ва даштларида кенг фойдаланилганига эътибор қаратсак, Нурота атрофлари ахмонийлар давридаёк ўтроқ аҳоли томонидан ўзлаштирила бошланганлигини кузатиш мумкин. Нуроталик қадимги бободеҳконлар анча мураккаб бўлишига қарамай ушбу суғориш усулидан фойдаланганлар. Бу сувлар етиб келган жойларда эса ерларни ўзлаштириб турар-жойлар ва манзилгоҳлар барпо этганлари шубҳасиздир.\nНурота туман ҳокими ташаббуси билан айни вақтда сақланиб қолган Калта кориз деб номланган коризларда ҳашар уюштирилди. Коризлар тупроқ уюмлари, хас-хошоклардан тозаланди. Мактаб ўқувчиларини тарихий иншоот билан танишиштириш мақсадида экскурсиялар ташкил этилмоқда.\nёшлар, Чашма, агент, агентлик, байрок, география, давлат, жавоб, жамият, жугорофия, ижтимоий, Камолот, курик, мадхия, мактаб, миллийлик, муаллим, Навоий, ногирон, Нурота, одам савдоси, Оилавий тадбиркорлик, оромгох, ота-она, рамз, савол, сайёх, сихатгох, Сув, табиат, тадбир, тадбирколик, танлов, тарихий обида, Туризм, турист, Узбекистон, хавфсизлик, химоя, хукук


Aгробанк ва UzAuto Motors автокредитлар бўйича маълумот\n2020-07-22 18:14:18 Yangiliklar\nUzAuto Motors томонидан ишлаб чиқарилган бир қатор автомобил русумлари учун қулай шартлар асосида кредит расмийлаштириш имкони яратилди. Ушбу кредитлар йиллик 21% фоиз ставкасида 3 йилдан 4 йилгача тақдим этилади.\nБанкнинг Чакана хизматларни ривожлантириш департаменти ходими айтишига қараганда, аҳолининг автомобилларга бўлган талаб ва эҳтиёжиларидан келиб чиқиб ушбу акция йўлга қўйилди. Бу нафақат аҳолига истеъмол кредитларидан фойдаланиш имкониятини осонлаштириш, шунингдек ички истеъмол бозорини ҳам ривожлантиришга қаратилган. Aкция жорий йилнинг 1-августига қадар давом этади, автомобиллар сони эса чекланган.\n- Aвтокредитлар доимо мижозларимизда катта қизиқиш уйғотиб келган. Шуни инобатга олган ҳолда, биз UzAvto Motors компанияси билан ҳамкорликда мижозлар учун қулай шарт-шароитларда акция ташкил этишга қарор қилдик. Бу имконият ўз автомобилига эга бўлиш хоҳишида бўлган юртдошларимизга орзуларини рўёбга чиқаришда ёрдам беради. - дея хабар берилади.\n@Agrobankuzbot телеграм боти;\n+99871 203 88 88 call маркази орқали билиб олишингиз


"ШУҲРАТ ҚЎРҒОНИ"НИНГ ШУҲРАТИ ЯНА ҚАЙТАДИМИ?\nБугунги кунда Қарши шаҳрида олтита монументал санъат ёдгорлиги давлат рўйхатига олинган. Уларнинг тўрттаси мустақилликдан сўнг барпо этилган бўлса, Кат маҳалласидаги Иккинчи жаҳон уруши қатнашчиларига ўрнатилган ёдгорлик ҳамда Хўжахиёл маҳалласида жойлашган "Шуҳрат қўрғони" 1980 йилда қад ростлаган.\nАйтиш жоизки, ушбу монументал ёдгорликлар ичида "Шуҳрат қўрғони" майдон жиҳатидан ҳам, туристик салоҳияти жиҳатидан ҳам энг йирикларидан бири ҳисобланади. У Иккинчи жаҳон урушида душманга қарши курашда қаҳрамонларча ҳалок бўлган юртдошларимизни шарафлаш ва мудом ёд этиш мақсадида барпо қилинган бўлиб, 1980-йилларда ва мустақилликдан сўнг ҳам маълум вақт мобайнида бу ерда шу сана билан боғлиқ турли тадбирлар ўтказилган. Аммо кейинчалик бундай тадбирлар Қарши шаҳридаги Мотамсаро она ҳайкали жойлашган Хотира хиёбонига кўчгач, "Шуҳрат қўрғони" ўз ҳолига ташлаб қўйилди. Йиллар давомида атрофи чиқинди майдонига, турли енгил табиатли кишилар, "севишганлар" тўпланадиган хилват панагоҳга айланиб қолди. Ваҳоланки, бироз эътибор қаратилиб, ободонлаштириб қўйилса, бу ер шаҳарнинг энг чиройли ҳудудларидан бирига, маҳаллий ва хорижий сайёҳлар сайр қилиб, маданий ҳордиқ чиқарадиган гўзал масканга айланган бўларди.\nАммо, ҳечдан кўра кеч бўлса ҳам айни вақтда вилоят ва Қарши шаҳар ҳокимлиги ташаббуси билан "Шуҳрат қўрғони"да ободонлаштириш, қурилиш-таъмирлаш ишлари бошлаб юборилди. Пудратчи ташкилот - "Қашқадарё махсус қурилиш дизайн" шуъба корхонаси томонидан мажмуа ҳудудидаги яроқсиз ҳолга келиб қолган йўлакларни таъмирлаш, қайта қуриш, асосий монументал иншоотни замонавий кўринишга келтириш, атрофни ободонлаштириш, манзарали дарахт, гул кўчатлари экиш ва яна кўплаб ишлар олиб борилмоқда.\nУмид қиламизки, тез орада "Шуҳрат қўрғони" йиллар давомида йўқотган шуҳратини яна тиклаб, шаҳарнинг энг диққатга сазовор гўшаларидан бирига айланади.


14 февралда нимани нишонлайсиз ? / Ўзбекистон янгиликлари, энг сўнгги хабарлар\nМулоҳаза 4 Шархлар 4607 кўрилди\n14 февралда нимани нишонлайсиз ?\nфев 08 / 2016\nАйрим ёшлар аллақачон 14 февраль, яъни ўзларининг тили билан айтганда «севишганлар куни»ни нишонлашдан уялмайдиган даражага етибди, деб ёзилади "Зарафшон" газетасида.\nМуаллиф "14 февралда нимани нишонлайсиз?" номли мақоласида қуйидаги мулоҳазаларини баён қилади:\n"Ўтган йили Самарқанд шаҳрида юз берган бир воқеа айрим ёшларнинг кимга ҳавас, кимларга тақлид қилаётганидан огоҳ бўлишимиз кераклигини эслатиб қўйди.\nБир қарашда оддийгина воқеа: тез орада тўйи бўлиши кутилаётган қиз 14 февраль куни бўлажак куёвдан совға келмагани учун тўйни бекор қилишни талаб қилган. Ҳодиса ёши катта авлодни ҳайратлантиргани ҳолда кўпчилик ёшлар буни табиий ҳолат сифатида қабул қилган. Масаланинг хавотирли томони ҳам шунда.\nЮқоридаги воқеани ҳисобга олсак, айрим ёшлар аллақачон 14 февраль, яъни ўзларининг тили билан айтганда «севишганлар куни»ни нишонлашдан уялмайдиган даражага етибди. Бунга улар қачон улгуришди? Қизиқ, ўша тўйни қайтармоқчи бўлган қиз қайси юз билан «севишганлар куни»да нега менга совға келмади, деб ота-онасига айтди экан.\n14 февралнинг тарихи ҳақида тўхталиб ўтирмаймиз. Фақат бир нарсани ёшлар билиб қўйишларини истардик. Сиз нишонлашга уялмайдиган «севишганлар куни» никоҳдан ташқари, яъни фаҳш тарафдорларининг байрамидир. Яна бир гап: «Севишганлар» деб кимларга айтилишини биласизми? Модомики, бу сўз эр-хотинга нисбатан қўлланилмас экан, унда кимлар бу сўзга лойиқ эканини ҳам бир ўйлаб кўринг.\nКўпчилик ёшлар «Европада шундай-ку», «Биз ҳам замонавиймиз», деган гапларни кўр-кўрона айтишади. Кўр-кўрона дейишимизнинг сабаби Европада ҳам, Америкада ҳам, тараққий этган Шарқий Осиё мамлакатларида ҳам ўзини ҳурмат қилган шахслар аслида бу байрамни нишонламайди. Билмаганлар билиб қўйиши мумкин: 14 февраль – Германияда ақлдан озганлар куни ҳисобланади. Америка Қўшма Штатлари ва бошқа кўпгина ғарб давлатларида бу сана расман ҳомилага қарши восита куни сифатида қайд этилган. Японияда эса яланғоч эркаклар куни деб номланган. Кимларгадир тақлид қилиб, айрим ёшларнинг худди ана шу санани нишонлаётганлари ҳам кулгили, ҳам қайғулидир".\n10 феврал 2016, 14:27\nМан бу байрамни байрам деёлмиман лекин кимлар учун байрам унинг учун шу катталарни узлари ёш булиб куриши керак ким билади балким узиям нишонлагандкр бир вактлар\n09 феврал 2016, 18:58\n"Сизга нима сиз ухланг, хеч ишингиз булмасин, кимда кимни кунгли бор куяверинг уйнасин"\n09 феврал 2016, 09:56\nтўғри ҳар бир инсон олдин гапираётган гапи ва қилаётган ишини яхши билсагина уни гапириши ёки бажариши керак. Ёшларимиз аслида бу кунни қанақа кунлигини қилаётган ишларини туб моҳиятини тушиниб етмасдан ожизларча байрам нишонлашади. Инсонга қилаёган ишига, ким билан дўстлашишига ва нимани қаерда, қандай қилиб сўзлашига қараб баҳо берилади шундай экан узингизга паст назар билан қарашларига йўл қўйманг. Тўғрида подачи бўлиш мумкин булганда қўй бўлишга на ҳожат.\n08 феврал 2016, 18:30\nХакийкатда «севишганлар куни» никоҳдан ташқари, яъни фаҳш тарафдорларининг байрамидир. Ёшларга бу кунни тарихи хакида батафсил маълумот бериш керак.


06.09.2019 20:00 0 4410\nБаъзида «Қанийди, тезроқ ухлаб қолсам», деб анча пайтгача тўшакда у ёқдан-бу ёққа ағдарилиб ётишга тўғри келади. Мияда эса юз бериб ўтган ҳодиса, иш ёки муаммолар чархпалак мисол айланаверади-айланаверади.\nҲатто кун бўйи дуч келган стресс ва безовталик қонда адреналин даражасини ошираркан: юрак тезроқ уради, нафас қисқа ва юзаки бўлади. Баъзан биз ғайриихтиёрий равишда қисқа вақт нафас ҳам олмай қўямиз. Лекин айнан мана шу ўзимизни бўш қўйиш ва тинчланиш калити ҳисобланаркан. Бу ҳақда «www.drweil.com» маълумот берган.\nТўғри нафас техникаси тез ухлаб қолишга ёрдам беради\nҲиндлар юз йиллар муқаддам нафас кучидан фойдаланишни бошлашган. Биз учун эса бу ҳалиям аҳамиятсиздек. Бироқ шу ўринда адашдик ҳисоб. Ахир муайян нафас частотаси вегетатив нерв тизимига ижобий таъсир кўрсатади. Америкалик шифокор, Шарқ табобатининг энг машҳур тарафдорларидан бири Эндрю Вейл «4-7-8» нафас техникаси ёрдамида уйқусизликни енгиш мумкинлиги ҳақида айтган.\nМашқни бажариш учун бир дақиқа ҳам, бир тийин ҳам сарфламайсиз. Самараси эса 100 фоиз. Хўш, у қандай ишлайди?\nБурун орқали нафас олиб, хаёлан тўртгача санаймиз.\nНафасни ушлаб, еттигача санаймиз.\nСўнгра саккизгача санаб оғиз орқали нафас чиқарамиз. Бунда тилни танглайга кўтариб, тил учини устки курак тишга тегизамиз: шунда ҳаво тилнинг ўнг ва чап томонидан ўтиб, сал товуш чиқаради.\nНафас циклини тўрт марта такрорлаймиз.\nВейл ушбу гимнастикани эрталаб уйқудан уйғонган заҳоти ҳамда кечаси ухлашга ётишдан олдин бажаришни таклиф этади. Узоқ нафас олиш танани кўпроқ кислород ютишга мажбурлайди. У қонга тушиб, бутун танага тарқалади. Узоқроқ нафас чиқарганда эса ўпкадан қайта ишланган ҳаво кўпроқ чиқиб кетади.\nЯна Вейлнинг таъкидлашича, бундай машқ тинчлантиради, пульсни камайтиради ва сокин уйқу бағишлайди. Бунда тез ёки секин санашнинг аҳамияти йўқ. Муҳими, машқни мунтазам бажариш керак.\nТахминан саккиз ҳафта ўтгач Вейль нафас гимнастикасини эрталаб ва кечаси саккизта циклга етказишни тавсия қилади. Нафас техникасини ётиб, ўтириб ёки туриб бажариш мумкин. Энг ёқимлиси, бу нафақат уйқусизликда, балки бошқа ҳолатларда ҳам ёрдам беради: стресс, қўрқув ёки ғазаб.\nмаслаҳат саломатлик уйқу Нафас\nМаслаҳат 17/09, 19:00


Home Page > > Бахши ва жировларга илҳом бағишлаган фестиваль\nҚадимий достон, эртак ва қўшиқларимиз маданиятимиз, тарихимизни ўзида акс эттирувчи бебаҳо бойлигимиздир. Давлатимиз раҳбари томонидан ўтган йил 1 ноябрда қабул қилинган "Халқаро бахшичилик санъати фестивалини ўтказиш тўғрисида"ги қарор миллий бахшичилик ва достончилик санъатининг ноёб намуналарини асраб-авайлаш, ривожлантириш, ёш авлод қалбида ушбу санъат турига ҳурмат ва эътибор туйғуларини кучайтиришга қаратилгани билан аҳамиятлидир.\nҲужжатда Термиз шаҳрида ҳар икки йилда бир марта Халқаро бахшичилик санъати фестивалини ўтказиш кўзда тутилган. Байрам қадимдан бахши-шоирларга бешик бўлиб келаётган воҳада ташкил этилганлиги миллий анъана ва урф-одатларимизни, ота-боболаримиздан мерос санъатимизни янада кенг тарғиб этиш имкониятини яратади.\nБугун биринчи марта ўтказилаётган ушбу халқаро тадбирнинг очилиш маросими бўлиб ўтади. Унга дунёнинг кўплаб давлатларидан фольклоршунос олимлар, бахши-шоирлар, оқин ва жировлар, ижодий жамоалар ташриф буюрган. Фестиваль халқларни бир-бирига яқинлаштириб, халқ оғзаки ижодидан баҳра олишга имкон яратади.\nТермиз шаҳри байрамона безатилиб, кўча-хиёбонларга халқаро фестиваль руҳи акс этган баннерлар ўрнатилди. Муҳташам Санъат саройи майдонига мардлик ва ватанпарварлик тимсоли — Алпомишнинг ҳайкали кўрк ҳамда улуҚворлик бағишлаб турибди.\nТадбир доирасида хорижий ва маҳаллий бахшичилик санъати усталарининг якка концертлари, фольклор жамоаларининг халқаро кўрик-танлови, дунёга машҳур алломаларимиз ҳаёти, фаолияти ҳақида саҳналаштирилган дастурлар, ўзбек, араб, форс, инглиз, рус тилларида нашр этилган илмий-тадқиқот асарлари, турли адабиётлар намойишига алоҳида ўрин ажратилган.\n32 гектардан иборат ҳудудда Қорақалпоғистон Республикаси, Тошкент шаҳри ва вилоятларнинг рамзий қўрғонлари бунёд этилиб, ҳар бир ҳудуднинг ўзига хос урф-одат, анъана ва қадриятлари акс эттирилган.\nВилоятимиздан фестивалга 100 нафарга яқин киши иштирок этмоқда. Улар учун ажратилган майдон ҳам ўзига хос тарзда безатилган. У ерда ўрнатилган тарихий обидалар ва ўтов макетларининг дизайни "Тасвирий ойина" ижодий уюшмаси вилоят бўлими томонидан амалга оширилди. Миллий либослар, ҳунармандчилик буюмлари, тасвирий ва амалий санъат, ҳайкалтарошлик намуналари билан бойитилди. Бир сўз билан айтганда, кичик Навоийни бунёд этишди.\nЎрнатилган саҳнада 9 нафар бахши ва жировларимиз ҳамда Қизилтепа туманининг "Ванғози" фольклор-этнографик жамоаси, Навоий ихтисослаштирилган маданият ва санъат мактабининг "Баҳор" рақс ансамбли вакиллари ўзларининг мусиқий дастурларини томошабинларга намойиш этишади.\n— Президентимиз Шавкат Мирзиёев ғояси асосида биринчи бор ташкил этилаётган халқаро бахшичилик санъати фестивали республикамиз аҳлини ҳақли равишда фахрланишга ундади, — дейди вилоят ҳокими ўринбосари Ф. Солиев. — "Алпомиш", "Кунтуғмиш", "Гўрўғли" каби достонларни бахшилар тилидан эшитганда кишининг кўнгли яйрайди. Бахши ва жировлар дўмбирани қўлга олганида ҳаммани сеҳрлаб, достон воқеаларига маҳлиё қилиб қўяди.\nТадбирнинг асосий қисмида республикамизнинг таниқли санъаткорлари қатори Конимех тумани "Дўстлик" маданият ва аҳоли дам олиш маркази ходими Сабит Исабеков ҳам қатнашади.\nКўрилганлар сони: 1476


Россия бош вазири Михаил Мишустин коронавирусдан соғайди – Газета.uz\nРоссия бош вазири Михаил Мишустин коронавирусдан соғайди\nРоссия бош вазири Михаил Мишустин коронавирус инфекциясидан бутунлай соғайиб, ҳукумат бошқарувига қайтди.\n19 май 2020, 18:08 Коронавирус Жаҳон\n19 май куни Россия бош вазири Михаил Мишустин коронавирус инфекциясидан бутунлай соғайиб, ҳукумат бошқарувига қайтди. Бу ҳақда РИА Новости унинг матбуот котиби Борис Беляковга таяниб хабар берди.\nЭслатиб ўтамиз, 30 апрель куни Россия бош вазири Михаил Мишустинда коронавирус инфекцияси аниқланган эди. У инфекциядан даволаниши давомида унинг биринчи ўринбосари Андрей Белоусов вақтинча бош вазир вазифасини бажариб турганди.\n«Михаил Владимирович даволанишини тугатди ва тиббий муассасадан бўшатилди. У ҳукумат уйида ўзини ишини бошлаб юборди. Эрталаб у ҳамкасблари билан видеоконференция режимида ишчи учрашувини ўтказди. Энди, у президент билан учрашувга тайёргарлик кўрмоқда», деди Беляков.\nМаълум қилинишича, бунгача Мишустин касалхонада бўлганида видеоконференция орқали бир қатор учрашувлар ўтказган ва шунингдек, онлайн режимда Россия президенти Владимир Путин билан учрашувларда иштирок этган.\nЎз ўрнида, Владимир Путин бош вазир Михаил Мишустинни коронавирус инфекциясидан соғайгани ва ўз ишини тўлиқ бошлаши мумкинлиги билан табриклади.\n«Сизни, Михаил Владимирович, ушбу вирусдан бутунлай халос бўлганингиз билан табриклайман. Сўнгги бир неча тестларингиз, менга шифокорлар айтганидек, манфий чиқди, шунинг учун сиз ишингизни тўлиқ бошлашингиз мумкин. Сиз ушбу касалликка қарамай [даволаниш пайтида] деярли тўлиқ ишладингиз. Сизни ушбу инфекцияни енгиб ўтганингиз билан табриклайман», деди Путин бош вазирга мурожаат қилиб, иқтисодиёт ва ижтимоий соҳани қўллаб-қувватлашга қаратилган йиғилишда.\nАввалроқ, короновирус инфекциясига Россия президентнинг матбуот котиби Дмитрий Песков ҳам чалинган эди. Ҳозирда у шифохонада даволанмоқда.


10:11 / 30.06.2018\n2018 йил июнь ойида биринчи марта жорий йилнинг сўнгги даврида истеъмол бозоридаги товарлар ва хизматлар нархлари умумий даражасида пасайиш кузатилган бўлиб, истеъмол секторидаги дефляция даражаси ой давомида 0,4%ни ташкил этди. Бу ҳақда Давлат статистика қўмитаси хабар бермоқда.\nОй давомида товарлар нархи ўртача 0,6%га пасайган бўлса, хизматлар эса аксинча, 0,3%га қимматлашган.\nАсосий гуруҳлар бўйича нархларнинг ўзгариши таҳлили шуни кўрсатмоқдаки, ноозиқ-овқат маҳсулотлар ҳамда хизматлар нархининг қимматлашиши умумий истеъмол нархлари индекси (кейинги ўринларда ИНИ)га 0,4 фоиз даражасида (ф.д.) таъсир этиб, озиқ-овқат маҳсулотлари нархларининг пасайиши эса ИНИнинг 0,8 ф.д.да камайишига олиб келди.\nОзиқ-овқат маҳсулотлари нархлари ой давомида ўртача 1,8%га арзонлашганлиги, умумий ИНИнинг 0,8 ф.д.да пасайишига замин яратди.\nМева ва сабзавот маҳсулотлари нархларининг пасайиши, жумладан, тухум, шакар, ёғ ва мой маҳсулотларининг арзонлашгани умумий озиқ-овқат маҳсулотлари нархлари даражасига сезиларли таъсир кўрсатиб, умумий ИНИнинг 1,5 ф.д.да пасайишига олиб келди. Шулар билан бир қаторда гўшт, нон, алкоголь ва бошқа турдаги озиқ-овқат маҳсулотлари нархларининг қимматлашиши умумий ИНИнинг кўтарилишига ёрдамлашди (0,7 ф.д.да таъсир этди).\nАсосий турдаги озиқ-овқат маҳсулотлари гуруҳи таркибига кирувчи товарлар нархлари орасида қимматлашиш борасидаги етакчилик ёрма ва дуккаклиларга (ўсиш 15,3%), пасайиш бўйича эса картошка ҳамда сабзавот маҳсулотлари ҳиссасига тўғри келади (пасайиш мос равишда 38,9% ва 29,1%).\nНоозиқ-овқат маҳсулотлар нархларининг 0,8%га қимматлашиши умумий ИНИнинг 0,3 ф.д.да ошишига олиб келди.\nАҳоли учун автомобилларга газ тўлдириш шохобчалари орқали сотилаётган пропан нархининг қимматлашиши асосий турдаги ноозиқ-овқат маҳсулотлар гуруҳи индексининг кўтарилишида асосий таъсир омили сифатида қайд этилган. Республика бўйича ой давомида ушбу маҳсулотнинг нархи ўртача 63,3%га қимматлашди. Мамлакатнинг баъзи ҳудудларида унинг нархи 2 баробар ва ундан юқори даражада ҳам қимматлашган (Самарқанд, Сурхондарё ва Хоразм вилоятлари шулар жумласидандир). Биржадаги котировка нархлари ҳамда ёқилғи-мойлаш материаллари бозорида шаклланаётган ҳолатлар пропан нархлари даражасининг сезиларли даражада қимматлашишига ўз таъсирини ўтказди.\nҚурилиш материаллари нархлари ой давомида ўртача 1,5%га қимматлашди. Цемент ва гулқоғознинг нархи гуруҳ таркибидаги бошқа маҳсулотларга нисбатан бирмунча сезиларли даражада қимматлашди.\nИюнь ойи давомида аҳоли учун хизматлар тарифлари нархларида жиддий ўзгаришлар кузатилмади ва бор йўғи 0,3%лик ўсиш ҳолати қайд этилди. Бу эса ўз навбатида умумий ИНИга 0,1 ф.д.да таъсир этди.\nНарх тарифларининг нисбатан барқарор суръатларда ошиб бориши қаторида йўловчи ташиш транспорти хизматлари нархи ўртача 1,4% ва маиший турдаги хизматлар эса 0,4%га қимматлашди.\nҚашқадарё вилояти ҳокимининг қарори асосида жорий йилнинг июнь ойидан бошлаб ҳудуд бўйича шаҳар автобус транспортида йўл ҳақи 66,7%га оширилди. Хоразм вилояти ҳокимининг қарорига асосан вилоят бўйича шаҳар автобус транспорти хизматлари 42,9% ҳамда йўналишли такси хизматлари нархи 11,1%га кўтарилди. Шунингдек, Фарғона вилояти ҳудудида ҳам йўналишли такси хизматлари ўртача 9,4%га қимматлашган.\nМаҳаллий транспорт поездлари учун йўл харажати ҳужжатлари нархининг ошиши ва Швейцария франкининг сўмга нисбатан бироз ошиши ҳисобига темир йўл транспорти хизматлари нархлари бироз кўтарилди.\nЕврога нисбатан миллий валюта курсининг мустаҳкамланиши натижасида «Ўзбекистон ҳаво йўллари» МАК чипталари нархлари бирмунча арзонлашди.


Ўзбекистон фуқароси террорчиларга пул ўтказгани учун ҳибсга олинган\n08 Iyul 16:58 / Published in Ҳодисалар\nСанкт-Петербург суди террористик ташкилотга ёрдам берганликда гумон қилинаётган Ўзбекистон фуқаросини ҳибсга олишга қарор қилди.\nБу ҳақда шаҳар судларининг Бирлашган матбуот хизмати хабар берди.\nТергов маълумотларига кўра, Мусаев Сурияда фаолият юритаётган (Россия ва Ўзбекистонда тақиқланган) халқаро террористик ташкилот Ҳаят Таҳрир аш-Шамга 5000 рубл (66 доллар) ўтказган. Ҳуқуқ-тартибот идоралари айбланувчи жангарилар билан мустаҳкам алоқаларни сақламоқда, деб ҳисобламоқда.\nАввалроқ Мусаев Санкт-Петербургда беш йилдан ортиқ яшаганлиги ва квартираларни таъмирлаш билан шуғуллангани маълум бўлди. 2020 йилда бир киши ижтимоий тармоқларда террористик ташкилотларнинг вакилларига моддий ёрдам кўрсатиш учун улар билан учрашиш имкониятларини қидирди.\nВа терговчиларнинг фикрига кўра, у муваффақиятга эришди. «Ҳаят Таҳрир аш-Шом» гуруҳи аъзолари билан учрашгандан сўнг, у уларга бир неча бор пул ўтказган ва шу билан уларнинг фаолиятига ҳомийлик қилган. Текширув шуни кўрсатдики, Мусаев илгари қалбаки ҳужжатлардан фойдаланганлиги учун судланган. Айни пайтда профилактика чораси кўриб чиқилмоқда, унга 15 йилгача озодликдан маҳрум қилиш жазоси тайинланмоқда.\nСуд Мусаевни 5 сентябргача ҳибсга олди.\nTagged under: ПЕТЕРБУРГ, ПУЛ, ТЕРРОРЧИ, ЎЗБЕК\nЙуқолган сайёҳ топилди\nЙил бошидан буён утган илга қарагадна 64%га кўпроқ болалар бахтсиз ҳодисалардан вафот этди


Септолете ментол пастилкалари – medu.uz – Дорилар ҳақида маълумотлар ўзбек тилида\nСептолете ментол пастилкалари\nHome Йўриқномалар Септолете ментол пастилкалари\nСептолете® ментол пастилкалари\nоғиз бўшлиғи ва томоқ яллиғланишида қўлланилади\nУшбу препаратни қўллашдан олдин, ушбу илова-варақани диққат билан ўқиб чиқинг, чунки унда Сиз учун муҳим маълумот сақланади.\nПрепаратни ҳамиша ушбу илова-варақада кўрсатилгандек ёки шифокор ёки фармацевтни кўрсатмаси бўйича қўллаш керак.\nУшбу илова-варақани сақлаб қўйинг. Сиз уни яна ўқиб чиқишингиз керак бўлиши мумкин.\nҚўшимча маълумотлар ёки маслаҳат олиш учун фармацевтга мурожаат қилинг.\nАгар Сизда ножўя самаралар ривожланса, шифокор ёки фармацевт билан маслаҳатлашинг. Ушбу илова-варақада кўрсатилмаган ножўя самараларга ҳам тааллуқлидир. 4-бўлимга қаранг.\nПрепаратни 3 кун қўллагандан кейин, агар Сизнинг ҳолатингиз яхшиланмаса ёхуд ёмонлашса, Сиз шифокорга мурожаат қилишингиз лозим.\nСептолете® ментол препарати ўзи нима ва у нима учун қўлланилади\nСептолете® ментол препаратини қўллашдан аввал\nСептолете® ментол препаратини қандай қўлланилади\nСептолете® ментол препаратини қандай сақлаш керак\nСептолете® ментол антисептик таъсир кўрсатуви ва турли хилдаги бактериялар ва айрим замбуруғларнинг турларини парчалайдиган бензалконий хлоридини сақлайди.\nСептолете® ментол инфекцияларни чақирган қўзғатувчиларга бевосита таъсир кўрсатади, инфекцияни тарқалишига тўсқинлик қилади ҳамда оғиз бўшлиғи ва томоқнинг яллиғланиш касалликларни кечишини самарали енгиллаштиради.\nСептолете® ментол қуйидагиларда:\nоғиз бўшлиғи ва томоқнинг енгил инфекцияларида;\nшамоллаш ва гриппда (томоқда оғриқ, қуруқлик, ачишиш ва таъсирчанлик ҳисси);\nмилкларни ва оғиз шиллиқ қаватини яллиғланишида симптомларни енгишлаштириш учун;\nбўғилишда ва оғиздан ёқимсиз ҳид келганда тавсия қилинади.\nПрепарат 3 кун қўлланганидан кейин, агар Сизнинг ҳолатингиз яхшиланмаса ёхуд ёмонлашса, Сиз шифокорга мурожаат қилишингиз лозим.\nҚуйидаги ҳолатларда Септолете® ментол препаратини қабул қилманг\nАгар Сизда бензалконий хлоридига ёки ушбу препаратнинг бошқа компонентларига (6-бўлимда санаб ўтилган) аллергия бўлса препаратни қабул қилманг;\nСептолете® ментол препаратини қўллашдан олдин шифокорингиз ёки фармацевт билан маслаҳатлашинг.\nАгар сизда сурункали йўтал ёки узоқ муддат давом этувчи овозни бўғилиши бўлса, шифокор билан маслаҳатлашинг.\nАгар сизда иситма, бош оғриғи ва қусиш билан кечувчи оғир инфекция бўлса, айниқса агар сиздаги симптомлар 3 кун ўтгач хам сусаймаса, шифокор билан маслаҳатлашинг;\nАгар сиз диабет билан хасталанган бўлсангиз, ҳар бир пастилка 207,2 г лактоза,\n646,6 мг сахароза, 33,67 мг глюкоза ва 152,7 мг сорбитол (Е420) сақланишини ёдда тутиш керак.\nСептолете® ментол препарати 4 ёшгача бўлган болаларда қўллаш тавсия қилинмайди.\nБошқа препаратлар ва Септолете® ментол\nАгар Сиз бошқа препаратларни қабул қилаётган бўлсангиз, яқин орада қабул қилган бўлсангиз ёки қабул қилишни режалаштираётган бўлсангиз, бу ҳақида шифокорингизга ёки фармацевтга хабар беринг.\nСептолете® ментол препаратини бошқа препаратлар билан ўзаро таъсири тўғрисида маълумотлар йўқ.\nБензалконий хлориди йирик анионларни (цитратлар, йодидлар, салицилатлар) сақловчи айрим таъсир этувчи моддалар билан кучсиз эрувчи моддаларни ҳосил қилади.\nСептолете® ментол препаратини овқат ва ичимликлар билан бирга қабул қилиш\nСептолете® ментол препаратини бевосита овқатдан олдин ёки овқатланиш вақтида қабул қилманг.\nПастилкаларни сут билан қабул қилмаслик керак, чунки сут цетилпиридиний хлоридининг микробларга қарши самарадорлигини пасайтиради.\nАгар Сиз ҳомиладор бўлсангиз ёки эмизаётган бўлсангиз, ўзингизни ҳомиладорман деб тахмин қилсангиз ёки ҳомиладорликни режалаштираётган бўлсангиз, ушбу дори препаратини қабул қилишдан олдин шифокор ёки фармацевт билан маслаҳатлашинг.\nОдамларда препаратни фертилликка таъсири тўғрисида маълумотлар мавжуд эмас.\nХавфсизлик ҳақида маълумотлар йўқлиги туфайли, ушбу препаратни ҳомиладорлик ва эмизиш вақтида қўллаш тавсия қилинмайди.\nСептолете® ментол препаратини транспорт воситаларини бошқариш ва механизмлар билан ишлаш қобилиятига таъсири аниқланмаган.\nСептолете® ментол лактоза, глюкоза, сахароза ва сорбитол (Е420) сақлайди\nАгар шифокорингиз Сизда айрим қандларни ўзлаштираолмаслик борлиги тўғрисида айтганг бўлса, ушбу дори препаратни қўллашдан олдин шифокор билан маслаҳатлашинг.\nСептолете® ментол болаларда кариес чақириши мумкин.\nСептолете® ментол препаратини қандай қабул қилиш керак\nСептолете® ментол пастилкасини оғиз бўшлиғида аста секин шимиш керак.\nКатталар ва 12 ёшдан ошган болаларга 1 пастилкадан ҳар 2-3 соатда қабул қилиш керак, суткада кўпи билан 8 пастилкани қабул қилиш керак.\n10–12 ёшли болаларга 1 пастилкадан ҳар 3-4 соатда қабул қилиш керак, суткада кўпи билан 6 пастилка қабул қилиш керак.\n4–10 ёшли болаларга 1 пастилкадан ҳар 3-4 соатда қабул қилиш керак, суткада кўпи билан 4 пастилк қабул қилиш керак.\nПастилкаларни бевосита овқатдан олдин ёки овқатланиш вақтида қабул қилиш мумкин эмас.\nАгар Сиз Септолете® ментол препаратини керагидан ортиқ миқдорда қабул қилган бўлсангиз\nҲар бир пастилкада таъсир этувчи моддасининг миқдорини ҳисобга олиб, дозани ошириб юборилиши хавфи минималдир.\nПастилкаларни кўп миқдорда қабул қилиниши меъда-ичак йўллари томонидан бузилишларига масалан кўнгил айниши, қусиш ва диареяга олиб келиши мумкин. Бу ҳолатда препаратни қабул қилишини тўхтатинг, кўп миқдорда сув ёки сут ичинг ва шифокор билан маслаҳатлашинг.\nАгар Сиз Септолете® ментолни қабул қилишни унутган бўлсангиз\nЎтказиб юборилган дозани ўрнини қоплаш учун икки баробар дозани қабул қилмаслик керак. Агар Сизда ушбу препаратни қабул қилиш юзасидан қўшимча саволлар туғилса, шифокорингиз ёки фармацевт билан маслаҳатлашинг.\nБарча дори препаратлари каби, ушбу препарат ҳам гарчи улар ҳаммада ҳам юз бермаса-да пайдо бўлмаса ҳам ножўя самараларни келтириб чиқариши мумкин.\nПрепарат тавсиялар бўйича қўлланса ножўя самаралар жуда кам ҳолларда пайдо бўлади.\nЖуда кам ҳолларда юз берадиган ножўя самаралар (10 000 нафар инсондан кўпи билан 1 нафарида юз бериши мумкин):\nайниқса сезувчан инсонларда доза ошириб юборилганда кўнгил айниши, қусиш, диарея ва қоринда оғриқ;\nўта юқори сезувчанлик реакцияси бўлиши мумкин.\nАгар Сизда ножўя самаралар ривожланса, шифокор ёки фармацевт билан маслаҳатлашинг. Ушбу илова-варақада санаб ўтилмаган ҳар қандай ножўя самараларига ҳам тааллуқлидир. Сиз шунингдек ножўя самаралар ҳақида бевосита хабар беришингиз мумкин.\nУшбу препаратни ўрамида кўрсатилган яроқлилик муддати тугаганидан кейин қўлланилмасин.\n25оС дан юқори бўлмаган ҳароратда, намлик ва ёруғликдан ҳимояланган жойда сақлансин.\nДори препаратларни канализацияга ёки маиший чиқиндилар билан ташлаб юбориш мумкин эмас. Сиз бошқа қўлламайдиган дори препаратларини қандай қилиб утилизация қилиш тўғрисида фармацевтдан сўранг. Ушбу чоралар атроф-муҳитни ҳимоя қилишга ёрдам беради.\nСептолете® ментол нималар сақлайди\nФаол модда: бензалконий хлориди. Ҳар бир пастилка 1,0 мг бензалконий хлориди сақлайди.\nядро: қалампир ялпиз эфир мойи, эвкалипт мойи, левоментол, тимол, лактоза моногидрати, суюқ парафин, глицерол, тозаланган канакунжут мойи, кўпик ўчирувчи 1510, сорбитол, суюқ глюкоза (қуруқ модда), магний стеарати, сахароза;\nқобиғи: мис хлорофиллини буёвчиси (Е141), картамус концентрати, титан диоксиди (Е 171), повидон, капол 600 Фарма, сахароза.\nСептолете® ментол қандай кўринишга эга ва ўрам ичидагиси\nДумалоқ, икки томонлама қавариқ, силлиқ юзали, оч-яшилдан яшил ранглигача бўлган қобиқ билан қопланган пастилкалар.\n15 пастилкадан ПВХ/ПЭ/ПВДХ – фольгали ва алюмин фольгали блистерда.\n2 блистердан илова-варақаси билан картон қутида.


ЎЗБЕКИСТОНДА ЙЎҚ УЧ ҚОНУН ҲАҚИДА – Huquqbon\nIyul 19, 2013 Avgust 13, 2013 huquqbon\nБу осон иш эмас. Ўша пайтлар Каримов олдида ушбу вариантлар: 1) “Бирлик” халқ ҳаракати ҳамда “Эрк” демократик партияси ва улар атрофидаги дунёвий мухолиф кучлар; 2) маҳаллий бўлмаган “келгиндилар” (руслар, яҳудийлар ва б.); 3) мусулмонлар жамоасидан бирини ички ва ташқи душман сифатида танлаш турган эди. Бир қарашда Каримов мўлжаллаётган авторитар тузумга энг кучли мухолифат бўлган 1-чи вариантни ички ва ташқи душман сифатида танлаш керакдай туюлиши мумкин. Бироқ Каримов ва унинг одамлари келажакда Ғарбдаги демократик дунё билан иш кўришга тўғри келишини тушунишар эди. 1989 йилдан бошлаб Россия, кейинроқ Ғарб журналистларининг Ўзбекистонда кўпайиши, 1992 йилдан бошлаб мамлакатда чет эл элчихоналари ва нодавлат ташкилотларининг пайдо бўлиши натижасида “Бирлик” халқ ҳаракати ҳамда “Эрк” демократик партияси ва улар атрофидаги дунёвий мухолиф кучлар ҳақида маълумот демократик дунёга анча кенг тарқалди ва унинг назарига тушди. Бу вариант ҳукуматни Ғарб билан қарама-қаршиликлар гирдобига тортиши аниқ эди. Худди шундай 2-чи вариант ҳам ички ва ташқи душман роли учун ярамаслиги аён эди.


Германиянинг Ҳалле шаҳрида номаълум шахслар одамларга қарата ўт очди\nГерманиянинг Ҳалле шаҳрида номаълум шахслар одамларга қарата ўт очиши оқибатида камида икки киши ҳалок бўлди.\nТОШКЕНТ, 9 окт – Sputnik. Германиянинг Ҳалле шаҳрида номаълум шахслар одамларга қарата ўт очди. Бу ҳақда РИА Новости хабар қилмоқда.\nМаҳаллий полиция хабарига кўра, ҳужум оқибатида камида икки киши ҳалок бўлган.\nҲужум қилган шахслар икки киши бўлганлиги айтилмоқда.\nBild нашри маълумотларига қараганда, отишма яҳудийлар ибодатхонаси ёнида содир бўлган. Шунингдек, яҳудийлар қабристонига граната отилган.\nМамлакат полицияси аҳолини кўчага чиқмасликка чақирмоқда. Жиноятчилар автомобилда воқеа жойидан ғойиб бўлишган.


Шавкат Мирзиёев Бангладеш президентига ҳамдардлик билдирди\n17:50 / 14.06.2017\nЎзбекистон Президенти Шавкат Мирзиёев Бангладешда содир бўлган тошқинлар оқибатида одамларнинг ҳалок бўлиши муносабати билан Бангладеш президенти Абдул Ҳамидга ҳамдардлик мактуби йўллади. Бу ҳақда ЎзА хабар берган.\n«Мамлакатингизнинг бир қатор ҳудудларида юз берган кучли сув тошқинлари оқибатида кўплаб инсонларнинг ҳалок бўлгани ҳақидаги хабар бизни қаттиқ қайғуга солди.\nУшбу мусибатли дамларда Сиз Жаноби Олийларига ва дўст Бангладеш халқига чуқур таъзия изҳор этиб, қурбон бўлганларнинг оила аъзолари ва яқинларига самимий ҳамдардлик туйғуларимизни етказиб қўйишингизни сўраймиз», — дейилади Шавкат Мирзиёевнинг таъзиясида.\nБангладеш жануби-шарқида кучли ёғингарчилик ва унинг ортидан рўй берган кўчкилар оқибатида ҳалок бўлганлан сони 100 нафардан ошган.\nШавкат Мирзиёев Бангладеш президенти


Бугун биз барча синовлар ичида энг нозик синовни бошимиздан кечиряпмиз. У ҳам бўлса, танамизга қийинчилик олиб келиши мумкин бўлган, инсон ҳаётини машаққатга солиб турган коронавирус пандемияси аҳолимиздан чекланиш арафасида турибди.\nШундай экан, фуқароларимиз берилган тавсия ва кўрсатмаларга амал қилиб келмоқдалар. Бу билан ҳар бир шахс аввало, ўзининг, оиласининг, яқинларининг ҳаётига катта хавф туғдириши мумкин бўлган қийинчиликни ўзидан йироқ қилмоқда.\nРеспубликамизда карантин чекловлари босқичма-босқич юмшатилиши эвазига зийраклик ва эҳтиётлик билан, карантин қоидаларига тўлиқ амал қилиш билан инша Аллоҳ муаммодан чиқиб кетамиз.\nАсри саодатдан бошлаб, ислом шариати ҳукмларининг таклифида инсон жони, ақли, моли, дини, насли, соғлиги ҳамда тинчлик-хотиржамлиги, иқтисодий равнақи-ю, ижтимоий ҳимоясига кенг кўламда аҳамият берилган.\nЭътибор қилсангиз, яшашдан мақсад ҳам юқоридаги санаб ўтилган жиҳатлар билан ҳаёт тизими тартибга тушади. Жумҳур уламолар санаб ўтилган жиҳатларга шариат ва ақл нуқтаи назаридан амал қилиш вожиб бўлади дейишган.\nЖорий йилги Рамазони шарифда юқоридаги тартиб-қоидага амал қилган ҳолатда уйда қолиб рўза тутдик, ўзимизни сақладик, ибодатларимизни адо этдик.\nҲанафий мазҳабида икки ийдни адо этиш учун хутбадан ташқари жума намозини адо этиш учун вожиб бўлган шартлар вожиб дейилган. Хусусан, ижтимо яъни жамият Ҳанафий мазҳабининг наздида шарт. Зеро, жаноб Расулуллоҳ соллаллоҳу алайҳи васаллам ийд намозини фақат жамоат билан адо этдилар. Бу эса шариатда шу ҳайъат билан ийд ўқишни вожиб этди.\nКуни кеча Телевидение орқали Ўзбекистон мусулмонлари идораси раиси, муфтий ҳазратлари Ўзбекистон мусулмонлари идораси Уламолар кенгашининг 2020 йил Рамазон ҳайитини нишонлаш тўғрисидаги баёнотини эълон қилиб, бу йилги Рамазон ҳайитини қай тартибда адо этшимиз лозимлигини маълум қилидлар.\nУнда Ўзбекистон мусулмонлари идораси Уламолар Кенгаши фатвоси асосида масжидларда карантин даврида вақтинча жамоат намозлари тўхтатилганини инобатга олган ҳолда Рамазон ҳайити (Ийдул фитр) намозини ўқиш ҳам мўмин-мусулмонларнинг зиммасидан соқит бўлади. Юртдошларимизга ҳайит куни қуёш терак бўйи кўтарилгандан кейин ўз хонадонларида тўрт ракатли нафл намози ўқишлари тавсия этилди.\nКелинг азизлар! Бу Улуғ кунларда уйларимизда, тинчлик-хотиржамликда, осуда ҳаётда ўтириб, дуо ва ибодатларимизни оиламиз даврасида ўтказайлик. Муборак арафа ва ийд кунларида аждодларимизни хотирлаш, шириндан-шакар болаларимизни дуо қилиш, келаси ийдда жамиятимиз билан намоз адо этишни сўраб, оила аъзоларимиз билан биргаликда дуои-хайр этайлик.\nЎз-ўзидан жонимизни, динимизни, молу ақлларимизни ҳалокат хавфига қўймайлик. Бу шариат нуқтаи назаридан мутлақо ҳаром. Зеро, Аллоҳ таоло Қуръони каримда “Ўз қўлларингиз билан ўзларингизни ҳалокатга ташламанг” яна бир ояти каримада “Ўзларингизни ўлдирмангиз!” деб ҳалокатдан қайтаряпти.\nБунинг учун ҳар бир оила раҳбари бўлмиш падари бузрукворлар оилаларида қаттиқ тизим ўрнатишларини илтимос қиламиз. “Беморнинг қайталаниши, касаллигидан қаттиқ”, дейди, доно халқимиз.\nБугунги кунда чекинган касалликни чекиниши рост бўлсин. Бу касалликка қайтиб қўшилмасин. Аҳолимиз ақлли, доно ўзини асрашга албатта, ҳаракат қилади деб, умид қиламиз.\nАллоҳнинг раҳмати ва баракоти ёғилиб турган ушбу дамларда, халқимизни ва жонажон Ватанимизни офату кулфатлардан Ўзи сақлашини сўраб дуолар қилайлик.\nШу ўринда, юртдошларимизни Ватанимиз тинчлигини, хотиржамлигини асрашга чорлаймиз. Рамазон ҳайити билан бутун ватандошларимизни муборакбод этамиз.\nИсломда аёлларга муносабат...\nby 2019-03-26 10:30:12\nРамазон ойи ҳақидаги баёнотга муносабат\nby 2020-04-15 14:17:21\nby 2020-05-22 13:48:14


Ҳарбий хизматда бўлган талабаларга моддий ёрдам бекор қилингани ҳақидаги хабар тасдиқланмади\n11:31 / 22.11.2016\n«Камолот» ёшлар ижтимоий ҳаракати армияда хизмат қилиб олий таълим муассасаларига ўқишга тўлов-контракт асосида кирган талабаларга тўлов маблағининг 35 фоизини тўлаб ёрдам кўрсатишда давом этади. Ташкилот расмий вакилининг «Кун.uz» сайтига маълум қилишича, бундай ёрдам бекор қилингани ҳақидаги хабарлар асоссиз ҳисобланади.\n«Президент чиқарган қарорни фақат президент бекор қила олади», дея таъкидлади манба.\nУнинг маълумотига кўра, айни вақтда бундай ёрдамдан республиканинг турли олийгоҳларида 25 минг нафарга яқин талаба фойдаланиб келмоқда.\nБундан олдинроқ «Камолот» ёшлар ижтимоий ҳаракати республика Қуролли кучлари сафида ҳарбий хизматни ўтаб, тўлов-контракт асосида олий ўқув юртларига қабул қилинган фуқароларга моддий ёрдам кўрсатиш амалиётини тўхтатиши ҳақида хабар берилганди.\nҚайд этиш керакки, бу хабар бугун ташкилот сайтига ҳам қўйилган, аммо тез орада олиб ташланган.\nТалабаларга бундай ёрдам жорий этиш бўйича қўшма қарор 2006 йил 12 сентябрида Ўзбекистон Республикаси Молия вазирлиги ва Олий ва ўрта-махсус таълим вазирлиги томонидан қабул қилинганди.


"Алай" бош мураббийи: "Навбаҳор"га қарши майдонга тушиш биз учун олдинга ташланган қадам"\n20 июль, 2021, 05:15\nНаманганнинг “Навбаҳор” ва Қирғизистоннинг “Алай” клублари ўртасидаги ўртоқлик учрашувидан (2:0) кейин меҳмонлар устози Александр Бальдинов ўзининг фикрлари билан ўртоқлашди.\n- Авваламбор, ушбу ўртоқлик учрашувини ўтказиш бўйича берилган таклиф учун “Навбаҳор” клуби ва унинг раҳбариятига миннатдорлик билдираман. Кучли рақибга қарши ўйнаш имкониятига эга бўлдик. Айни пайтда чемпионатга тараддуд кўряпмиз, бугунги учрашувни ҳам мазкур тайёргарлик доирасида ўтказдик. Албатта, бу каби халқаро ўйинлар биз учун катта тажриба мактаби вазифасини ўтайди. Гарчи бугун мағлубиятга учраган бўлсак-да, “Навбаҳор”га қарши ўйинда майдонга тушиш биз учун олдинга ташланган қадам ҳисобланади. Аммо тан олиш керак, бугун мезбонлар ҳақли равишда ғалабага эришишди. Улар бизга нисбатан тезроқ, уюшқоқликда ҳаракат қилишди, таркибида ҳам савияси юқори футболчилар ўрин олган. Шу боис ҳам натижа ҳаққоний бўлди. Лекин бу мағлубиятдан тегишли хулоса чиқарамиз.\nНаманганга ташрифимиздан аввал “Навбаҳор”да малакали мураббийлар фаолият юритиши, маҳоратли футболчилар борлигидан хабардор эдик. Гарчи жамоа айни пайтда Ўзбекистон Суперлигаси турнир жадвалида 10-ўринда бораётган бўлса-да, мусобақа иштирокчилари тўплаган очколар орасидаги фарқ катта эмас ва бир-иккита ғалаба жамоани юқори ўринларга кўтариши мумкин. Бир сўз билан айтганда, кучли рақибдан таклиф тушиши ҳамоно, уни бажонидил қабул қилдик. “Навбаҳор”га келгуси учрашувларда омад тилайман.


Мирзиёев Сергей Лавровни орден билан мукофотлади\nМирзиёев ва Лавров. Тошкентда, 2019 йилнинг 2 май кунги учрашув пайти\nЎзбекистон Президенти Шавкат Мирзиёев Россия ташқи ишлар вазири Сергей Лавровни “Дўстлик” ордени билан мукофотлаш тўғрисидаги фармонни имзолади.\nҲужжатда қайд этилишича, Сергей Лавров таваллудининг 70 йиллиги муносабати билан мукофотланган.\nФармонда Сергей Лавров “Ўзбекистон-Россия стратегик шериклигини ривожлантириш, савдо-иқтисодий, илмий-техник ва маданий-гуманитар алоқаларни кенгайтириш, халқлар ўртасида дўстлик муносабатлари ва ўзаро англашувни мустаҳкамлашга қўшган катта ҳиссаси, халқаро майдонда Ўзбекистоннинг тинчлик, барқарорлик ва изчил тараққиётни таъминлашга қаратилган муҳим минтақавий ва глобал аҳамиятга эга ташаббусларини фаол қўллаб-қувватлагани учун, шунингдек, таваллудининг 70 йиллиги муносабати билан” мукофотланиши қайд қилинган.\nИслом Каримов ўлимидан сўнг Ўзбекистоннинг Россияга яқинлашиб, ўзаро муносабатларни ривожлантиришга ҳаракат қилаётгани кузатилмоқда.\nЖорий йил Ўзбекистоннинг Россия етовидаги Евроосиë иқтисодий иттифоқига кириши кутиляпти.


Пиримқул Қодиров. Тоғай Муроднинг туғма истеъдоди (1985) | www.ziyouz.uz\nБош саҳифа МатбуотСовет даври матбуотиПиримқул Қодиров. Тоғай Муроднинг туғма истеъдоди (1985)\nҚадимий бир байтда шундай дейилади:\nҲиди йўқ гулга чаман ҳайф,\nМеҳри йўқ дилга бадан ҳайф.\nҲар бир гулнинг ўзига хос ҳиди ва ҳар бир дилнинг такрорланмас меҳри, айниқса, адабиёт учун қадрлидир. Чунки адабиёт — сараланган бадиийлик чаманидир. Инсон дилига йўл топган асарларгина бу чамандан ўрин ола билади. Китобхонлар қалбига «жиз» этиб тегмаган, унга завқ бермаган сўхтаси совуқ асарларга бу чаман чиндан ҳайфдир. Шу сабабли адабиётга китобхон қалби орқали йўл топиб келмаган асар унда яшаб кета олмайди. Истеъдодли қалбнинг меҳри билан йўғрилган ғоявий мазмун ва янгича бир гўзаллик хуш бўйини таратадиган бадиий шаклларгина адабиёт чаманига мос тушади, унинг бойлигига бойлик, ҳуснига ҳусн қўшади.\nТоғай Мурод қиссалари адабиётимизга Сурхон водийсининг ўзига хос нафасини олиб кирди, меҳнатсевар, камтар ва танти чорвадорлар, боғбонларга нисбатан дилимизда самимий меҳр уйғотди. «От кишнаган оқшом» қиссаси «Алпомиш» достони анъаналарини эслатадиган халқчил руҳ билан суғорилган. Тоғай Муроднинг ўзи ҳам Алпомиш ва Барчинларни берган гўзал водийлар, бепоён яйловларда ўсганлиги унинг сўз бойликларидан, ёзувчилик услуби ва ўзига хос овозидан сезилиб туради. Насрий асарга шеърий жаранг ва кўтаринки руҳ бағишлай олиш қобилияти ёш адибнинг қаламига хос энг яхши фазилатлардандир.\nҚисса қаҳрамони Зиёдулла оддий бир чўпон. Унинг ўз оти Тарлонга бўлган меҳри — инсоннинг табиатга қўйган меҳридай соф. Тарлон табиат тимсоли бўлгани учун ҳам ёзувчи уни ёрқин бир образ даражасига кўтариб тасвирлайди.\nБиринчи қиссанинг қаҳрамони Зиёдулла ўзи яшаётган жойдаги қаллоб ва риёкор одамларга қарши дадил курашади. У ҳатто ўзидаги жисмоний нуқсонга қарши исён кўтаради, «кал» деган маломатни маънавий устунлик — моҳир чавандозлик шуҳрати билан енгиб ўтади.\n«Ойдинда юрган одамлар» қиссасида ёш адибнинг ижодий изланишлари бошқачароқ йўлдан боради. Қоплон ҳам Зиёдулла каби меҳнатсевар, бир сўзли одам, у ҳам табиатга ихлос қўйган, Оймомо деган қизни севиб қолган. Икки қалбнинг туганмас муҳаббатига фарзандсизлик балоси қарши туради. Улар умр бўйи шу дардга даво излайдилар, баъзи одамларнинг маломатларидан азоб тортадилар, бир қанча вақт ўксик ва тили қисиқ бўлиб юрадилар.\nФарзандсизлик муаммосига Тоғай Мурод ўз қиссасида янгича талқин берганини алоҳида айтиш керак. Муаллиф қиссанинг дастлабки бобларида Қоплон билан Оймомони «акамиз», «опамиз», деб ҳурмат билан қаламга олади. Ёшлари улғайган сари адиб энди уларни «бобомиз», «момомиз», деб эъзоз билан улуғлайди. Қоплон ва Оймомо дилларидаги инсоний муҳаббатнинг юксаклиги туфайли китобхонлар қалбида фарзандларча меҳр уйғотадилар. Шу билан улар маънавий жиҳатдан кўп фарзанд кўрган муҳтарам боболар ва момолар қаторидан ўрин оладилар.\nТоғай Муроднинг қалбида меҳнаткаш халқимизга аталган яхши туйғулар кўп экани унинг қиссаларидан се-зилиб турибди. Фақат ҳали бу асарлар — адибнинг илк қадамларидир. Биз унинг ижоди ҳам, маҳорати хам янги-янги юксакликларга кўтарилади, деб умид қиламиз. Чунки унда туғма бир истеъдод бор. Истеъдод эса асл эътибори билан меҳру оқибатдан таркиб топади. Мана шу меҳру оқибатнинг бирор зарраси зое кетмаслиги учун адиб ўз истеъдодига «Бу фақат меники эмас, халқники, адабиётники!» деб қараши керак. Ана ўшандагина истеъдод ўсган сари уни умрбоқий қиладиган масъулият ҳисси ҳам ўсиб, илк муваффақиятлардан эсанкирашга йўл қўймайди.\nЧинакам катта адиб ўз халқига катта бир қўшин келтиргандан ҳам улканроқ зафар ва шуҳрат келтириши мумкин. Фақат бунинг учун адиб ўзидаги истеъдодни худди қўшин байроғини авайлаб қўриқлайдиган яловбардор каби асраши керак, бу байроқни олдириб қўймаслиги, унга ғубор юқтирмаслиги, доғ туширмаслиги керак.\nТоғай Муродга чин қалбдан айтадиган тилагим ана шу.\n← Аввалги Аввалги Одил Ёқубов. Абдулла Қодирийни ўқиганда (1969)\nКейинги → Кейинги: Абдулла Қаҳҳор. Пақир қўмондонлари (1963)


OzodDayjest: Тарихчи олим ўзбек тилининг ривожланишдан тўхтаб қолганини иддао қилди\n03 декабр 2021, Тошкент вақти: 05:57\nТошкент ҳокимлиги ўтказган кўп миллиард сўмли тендерда Ортиқхўжаевга алоқадор ширкат ғолиб деб топилди. Мутахассис глобаллашган дунёда ўзбек тили замон талабларига мос бўлиши зарурлигидан баҳс этди. Боласини меҳрибонлик уйига топшираётганларни оналик ҳуқуқидан маҳрум этиш таклиф этилди. Жорий ҳафта ўзбек матбуоти шу каби воқеалар ҳақида хабар берди.\nТошкент шаҳар ҳокимлиги тендерида “Akfa Engineering”нинг собиқ раҳбарига тегишли компания ғалаба қозонди\nТошкент шаҳар ҳокимлиги Яккасарой туманидаги Миллатлараро муносабатлар ва хорижий давлатлар билан дўстлик алоқалари қўмитаси биносини реконструкция қилиб, атрофини ободонлаштириш учун 35,5 млрд сўмли тендер эълон қилган. Тендерда “Discovery Invest” (Power Construction Planet) компанияси ғалаба қозонган (www.gazeta.uz, 13 октябрь).\nБу компаниянинг асосий таъсисчиси – “Akfa Engineering Management” компаниясининг собиқ директори Исмоил Исроиловдир. “Discover Invest”нинг 67 фоиз улуши Исмоил Исроилов, 33 фоизи эса компания раҳбари ҳисобланган Абдурасул Зоҳидовга тегишли.\nИ. Исроилов “Kolorpak” босмахонасида (36,7 фоиз) ва Zo‘r TV телерадиоканалида (50 фоиз) улушларга эга. 2020 йил январида А.Зоҳидов “Discover Invest” компанияси директори сифатида “Дўстлик” ордени билан тақдирланган (у Tashkent City ва Ашхобод боғлари, Конгресс маркази бўлган “Hilton” меҳмонхонаси, “Imzo”, “Artel” заводлари, “Akfa Medline” ва бошқа иншоотларни қурган).\nИнтеллектуал мулк агентлигига кўра, “Discover Invest” савдо белгиси “Power Construction Planet” компаниясига тегишли бўлиб, белгини рўйхатдан ўтказиш учун ариза ягона таъсисчиси Тошкент ҳокими Жаҳонгир Ортиқхўжаев бўлган “J-United Group” томонидан берилган.\nАввалроқ маҳаллий матбуот Тошкент шаҳридаги давлат бюджети маблағи ҳисобидан молиялаштириладиган бир қанча лойиҳалар “Discovery Invest”га тендерсиз бериб юборилгани хақида хабар берганди.\nМутахассис ўзбек тилининг инглиз ва рус тилларига қарамлигини камайтириш йўлини айтди\nСўнгги уч-тўрт йил ичида ўзбек тилини ривожлантириш ва обрўсини кўтариш, давлат тилида иш юритиш учун қонунлар қабул қилинди, қўмиталар ва марказлар тузилди, лекин эзгу ишлар кутилгандек натижалар бераётгани йўқ, деб ҳисоблайди Ўзбекистон Фанлар академияси Шарқшунослик институти докторанти, тарих фанлари номзоди Бахтиёр Алимжонов (“Ишонч” газетаси, 12 октябрь).\n“Негаки биз қонунлар ва қонуности ҳужжатларни қабул қилаётганда ва турли марказлар тузаётганда бугун дунёда мавжуд бўлган тил ҳолати ва сўнгги илмий технологиялардан фойдаланаётганимиз ҳам, уларни ҳисобга олаётганимиз ҳам йўқ”, деган олим.\nБугунги глобаллашган дунёда ўзбек тили замон талабларига мос бўлиши зарур. Аммо у охирги ўн йилликларда ривожланишдан тўхтаб қолди.\n“Мен бунинг бир қанча сабаблари бор, деб ўйлайман. Назаримда, ҳозирги ўзбек тили “ёпиқ” системага айланиб қолганга ўхшайди. Биз ҳозир тилни шева ва лаҳжалар билан тўйинтиряпмиз, холос”, деган Б. Алимжонов.\nҚайд этилишича, тил ривожи хорижий сўзлар ва атамаларни илмий, адабий мушоҳада қилиб, “ҳазм” қилиш даражасига боғлиқ. Аммо охирги илмий адабиётлардаги атамалар умуман ўзбек тилига таржима қилинмади. Бу эса ўзбек ижтимоий-гуманитар соҳаси дунё фанидан анча орқада эканидан далолат беради.\nМутахассисга кўра, ўзбек тили ривожланиши учун миллий адабиёт, кино, санъат, фан мутаносиб равнақ топмоғи лозим. Ана шунда рус ва инглиз тилига қарамлик ҳам камаяди.\n“Ўйлайманки, тил сиёсати борасида олимларимиз ва ҳукуматимиз олдида катта ишлар турибди. Президентнинг тил борасидаги ташаббуси назарияда ва амалиётда қўлланса, янги авлод олимлари, санъаткорлари, шоиру ёзувчилари, журналистлари жонбозлик кўрсатишса, молиялаштириш кўпайтирилса, албатта, марра бизники бўлади”, деган тарих фанлари номзоди Б. Алимжонов.\nЎзбекистонда боласини меҳрибонлик уйига топшириш ҳолатлари кўпаяётганидан хавотир изҳор қилинди\nМеҳрибонлик уйи ўзбек халқи ота-боболардан мерос эмас, аммо кейинги пайтларда меҳрибонлик уйлари камайиш ўрнига кўпайяпти (“Инсон ва қонун” газетаси, 12 октябрь).\n“Оиласи бузилгач, боласини меҳрибонлик уйига топшириб қўйиб, ўзидан сохта жабрдийда ясаб олган тошбағир оналар кўпаймоқда. Боламни боқишга қурбим етмаяпти, бошпанам йўқ, болам билан отамникига сиғмаяпман деб, маҳалладан ҳужжат тўғрилаб, яккаю ёлғиз боласини меҳрибонлик уйига топшираётган оналарни оналик ҳуқуқидан маҳрум қилиш керак, деган бўлардим. Чунки Конституциямизнинг 64-моддасида “Ота-оналар ўз фарзандларини вояга етгунларига қадар боқиш ва тарбиялашга мажбурдирлар” деб кўрсатилган. Ота-оналар бу мажбуриятни бажармасликка ўрганса, келажакнинг аҳволи нима кечади?” деб ёзган муаллиф.\nЎзбекистонда ҳар 100 минг боланинг 255 нафари интернатларда яшайди. Бу жаҳондаги ўртача кўрсаткичдан икки баробар кўпдир. Ота-она қарамоғисиз қолганларнинг асосий қисми 7 ёшдан 17 ёшгача бўлган болалардир. Лекин сўнгги йилларда ота-она қарамоғисиз қолган икки ёшгача бўлган болалар сони ошиб бормоқда. Мақолада бу ҳолат хавотирли экани айтилган.\n“Авваллари момоларимиз камида ўнтадан фарзанд кўрган. На газ, на сув бўлган, бугунги имкониятларнинг юздан бири ҳам бўлмаган, аммо боламни боқишга қийналаяпман, у етмаяпти, бу етмаяпти деб остона ҳатлаб кўчага чиқиб достон қилмаган, болалар уйига топширишни-ку хаёлига ҳам келтирмаган, бу ҳақда ўйлашнинг ўзи ор ҳисобланган”, деб ёзган “Инсон ва қонун” нашри.


САХОВАТ КЎРСАТИШ - САВОБДИР » Bulung‘ur hayoti газетаси\nСАХОВАТ КЎРСАТИШ - САВОБДИР\nGazeta: admin Қўйилган сана: 23-11-2018, 11:39 Рукун: ТУМАН ХАЁТИ Кўрилди 287\n“Қўнғирот” маҳалласи “Каттақуёнчи” қишлоғида яшовчи Фармон бобо Аҳмедовнинг яшаб турган уйи нега бузилди..?\n“Бировга яхшилик қилиш қўлингдан келмаса, ёмонлик ҳам қилма” дея айтилган ҳақли иборани кўп бора эшитгансиз. Бу сўзларнинг мағзини ҳам чаққансиз. Фуқаронинг яшаб турган бошпанасининг устки том қисми очилиб, эшик-деразалари қиш мавсуми бошланиши олдидан олиб ташланди. Фақат ялонғоч деворлар қолди холос.\nФармон ота маҳалланинг кам таъминланган оилалари рўйхатида турарди, - дейди “Қўнғирот” МФЙ раиси Жамила Турдибекова. – Ўзи саксон ёшдан ўтяпти. Келини Марҳамат Бойхўрозова ҳамда ногиронлиги бўлган набираси Шерзод Фармонов билан бирга яшайди. Айни вақтда ушбу оиланинг ишга яроқли кишиси ҳам мавжуд эмас.\nАслида, уларнинг яшаб келаётган уйининг томидан чакка ўтар, деворлари нураб, харобага ўхшаб қолгани ҳақида маҳалла раисининг гапларидан билиш мумкин.\nБобо ва унинг келини ҳамда набирасининг аҳволи не кечди, улар ҳозирда қаердан бошпана топди экан? Бу саволларнинг жавобини маҳалла раиси Ж.Турдибекова билан биргаликда фуқаро хонадонига борганимизда билиб олдик. У ерда эски ва ташландиқ, деярли бузилиб бўлган уйнинг шундоққина ёнидан янги уй қуриб битказилган экан. Хонадон соҳиблари билан суҳбатлашганимизда хурсандчилигини яшириб ўтирмади.\nМаҳалла-кўй ва қўни-қўшниларимга мингдан минг раҳмат, - дейди Фармон бобо миннатдорлигини изҳор қилиб. – Улар биргаликда мана шу уйни тез орада қуриб беришди. Ихчамроқ кўринишдаги хоналар совуқ кунларда тез исийди. Мана, кўриб турганингиздек, янги уйда жонимиз яйраб ўтирибмиз.\nМаҳалла вакиллари бош-қош бўлиб, бобонинг яқин қўшниларини ана шундай эзгу ишга чорлади. “Каттақуёнчи” қишлоғи оқсоқоли Аброр Исоқов, қишлоқ фаолларидан Умур Туробов, Алишер Сиддиқов ҳамда Шерзод Сиддиқов биргаликда ҳашар йўли билан янги уч хонали уйнинг асос ва деворини кўтариб, эски уйнинг яроқли тахталаридан фойдаланиб, иккита хонанинг пол қисмини қоқишган, 4 та эшик ва 3 та деразалар ўрнатиб берилган. Бу ишларни амалга оширишда “Қўнғирот” маҳалласи томонидан яна икки нафар уста ёлланиб, қисқа муддатда ниҳоясига етказилибди. Вилоят касаба уюшмалари Кенгаши ҳомийлигида “Кристал Булунғур сервис” хусусий корхонаси томонидан 9 миллион 800 минг сўмлик уйнинг том қисмини ёпиш ишлари амалга оширилган экан.\nЭнди, Фармон бобо янги уйда иссиқ ўрнида ўтириб, уларнинг ҳожатини чиқариб, роҳатга етишига кўмакчи бўлган маҳалла аҳлининг яхши кишилари учун қўлини дуога очади. Бу каби эзгу ишлар бошқа маҳалла ва қишлоқларда ҳам давом этаяпти. Зеро, ёрдамга муҳтожларга саховат кўрсатиш, яхшилик қилиш бу – савобга элтувчи йўлдир.\n“Bulung’ur hayoti” мухбири.\nСуратда: саховат ёрдамида янги қуриб берилган уй.\nМИЛЛИЙ ЛИБОСГА ҲАМ ТАЛАБ БОР\nОИЛА, ТУРМУШ ВА ҲАЁТ\nТУЯ ТЎЙДИ, ФИЛ ТЎЙДИ...\nНОМИГА МУНОСИБ КЎЧА\nБожхоначилар Булунғурдаги кафеда наркокурьерни қўлга олишди\nЁШЛАРДА КАТТА ТААССУРОТ ҚОЛДИРДИ.\nМУРОЖААТ - ЭЪТИБОРДАН ЧЕТДА ҚОЛМАЙДИ\nСОВҒА - НОГИРОНЛИК АРАВАЧАСИ\nИШ БОР, БУЮРТМАЧИ КЎП\nВАТАНПАРВАР – ЮРТ ҲИМОЯЧИСИ\nТАДБИРКОРЛАР СОНИ ОРТМОҚДА\nСИЗ ҚОНУННИ БИЛАСИЗ-МИ?\nИНТЕНСИВ БОҒЛАР КЎПАЙМОҚДА


ЖИСМОНИЙ ШАХСЛАР ҲАМ БАНКРОТ ДЕБ ТОПИЛИШИ МУМКИН — OLMALIQ HAYOTI\nТўловга қобилиятсизлик вақтинча ва доимий бўлиб, бу тўғрисидаги ҳар қандай иш суд томонидан кўриб чиқилади. Қарздор пул мажбуриятларини бажармаса, унга нисбатан тўловга қобилиятсизлик тўғрисида иш қўзғатиш ҳақидаги ариза билан судга мурожаат этиш ҳуқуқига қарздорнинг ўзи ва кредитор эга.\nТўловга қобилиятсизлик аломатлари аниқланган тақдирда давлат солиқ хизмати, давлат статистика органлари ваколатли давлат органига устав фондида давлат улуши бўлган корхоналар ҳақидаги маълумотларни тақдим этиши шарт.\nУшбу Қонун билан жисмоний шахсларни ҳам банкрот деб топиш мумкинлиги белгиланди. Илгари қонунчиликда бундай тартиб-таомиллар назарда тутилмаган. Жисмоний шахсга нисбатан тўловга қобилиятсизлик тўғрисида иш қўзғатиш ҳақида судга ариза берган аризачи томонидан молиявий бошқарувчига ҳақ тўлаш учун суднинг депозит ҳисобварағига меҳнатга ҳақ тўлаш энг кам миқдорининг 7 баравари миқдорида олдиндан пул маблағлари ўтказилади.\nУшбу Қонун кучга кириши билан 1994 йил 5 майдаги “Банкротлик тўғрисида”ги Қонун ўз кучини йўқотади.\nТўловга кобилиятсизлик жараённи юритиш


Сўнгги кунларда ижтимоий тармоқларда, айниқса “Телеграм” каналларида тиббий ниқоблар қатламлари орасида ҳаракатланаётган жонзотлар, дея таърифланган видеолавҳа кенг тарқалди.\nАслида кўпчилик Ўзбекистондаги ҳолат дея талқин қилаётган бу тасвирлар март ойининг иккинчи ярмида Қозоғистонда тарқалган. Унда лавҳа муаллифи тиббий ниқобни қайноқ сув солинган идиш устига қўяди ва телефон орқали тасвирга олади. Катталаштириш жараёнида тиббий ниқобнинг ички қатламида қора рангли чувалчангсимон нарса қимирлаётганини кўриш мумкин.\nБу видеода айтилганидек, тиббий ниқоб қатламлари орасида қандайдир жонзотлар, хусусан кичик чувалчанглар яшаши ҳақиқатга тўғри келмайди. Чунки биолог олимлар фикрича, ҳар бир тирик жон ҳаёт кечириши учун маълум муҳит зарур. Тиббий ниқобларнинг синтетик қатламлари орасида чувалчанглар яшаши учун зарур муҳит йўқ.\nЭнди тасвирлардаги ҳаракатланаётган нарсага келсак, бу ҳолат ўрганилган, ҳаммаси тиббий ниқоблар қатламлари орасига турли бошқа матолар толалари тушиб қолгани билан боғлиқ. Тиббий ниқобларнинг ўзи одатда спанбод, полиэстер ва вискоза каби кимёвий материаллардан тайёрланади. Бу материаллар совуққа ҳам, иссиққа ҳам чидамли. Лекин улар орасига тасодифан тушиб қолган бошқа толалар иссиқ буғ таъсирида ҳаракатланиши мумкин.\nБундан ташқари, ўша толалар ҳосил бўладиган статик заряд ёки ҳаво таъсирида ҳам қимирлаш эҳтимоли бор. Демак тиббий ниқоблар орасида чувалчанглар ҳақида маълумотлар асоссиз.\nЭслатиб ўтамиз, Ўзбекистон Республикаси соғлиқни сақлаш вазирининг 2020 йил 20 мартдаги 114-сон “Тиббий буюмлар рўйхатига ўзгартириш киритиш тўғрисида”ги буйруғи билан тиббиёт ниқоблари тиббий буюмлар рўйхатидан чиқарилган.


Кореяга виза тўғрилаб бермоқчи бўлган шахснинг иши сайёр судда кўрилди\n16:31 / 10.10.2017\nЛазиз ўзи ёқтирган соҳада ишлаб, оила тебратарди. Аммо унга танишлари чет элга бориб, кўпроқ даромад орттириш мумкинлигини айтишди. Шундан сўнг у ўзга юртга кетиш йўлларини қидириб, olx.uz сайтида 15 кунда Жанубий Кореяга жўнатиш бўйича эълонга кўзи тушди. У эълоннинг эгаси фирибгар эканлигини хаёлига ҳам келтирмаган эди, деб ёзмоқда ЎзА.\n1990 йилда Тошкент шаҳрида туғилган, муқаддам судланган Н.Жамолов ёшлигидан қинғир йўлларда юришни одат қилди. Турли йўллар орқали одамларни чув туширишни "ўзлаштирган" Н.Жамолов чет элга ишлаш учун бориш истагида юрган одамларни тузоғига туширишни режалаштиради. Шу сабаб olx.uz сайтида 15 кунда Жанубий Кореяга жўнатиш бўйича эълон беради.\nН.Жамолов Л.Саидалиевга чет элга виза тўғрилаб берувчи танишлари кўп эканлиги, бу иш узоғи билан икки ҳафтада битишини айтади. Бошланғич ҳаракатлар учун олдиндан 1 минг 200 АҚШ доллари ва паспортининг нусхасини беришини сўрайди, иш битгач яна 1 минг 800 АҚШ доллари тўлашини айтади.\nЛ.Саидалиев айтилган суммани белгиланган вақтда етказиб беради. Аммо Н.Жамолов пулларни олиб, ўз эҳтиёжи учун ишлатиб юборади.\nСудланувчи Н.Жамоловнинг айби суриштирув жараёнида тўпланган тушунтириш хатлари, юзлаштириш баённомалари ва бошқа объектив далиллар билан тўлиқ ўз тасдиғини топди.\nН.Жамоловдан жабрланувчига нисбатан йўқотилган зарар ундириб берилди. Аммо Жиноят кодексининг тегишли моддаси бўйича жиноят содир этганлиги учун айбдор деб топилиб, энг кам иш ҳақининг 65,5 баравари, яъни 9 миллион 810 минг миқдорида жарима жазоси тайинланди.


Аксиряпсиз кизил тошмалар тошди - демак - 23 Января 2013 - SHERLAR.BIZ - ENG YANGI SHERLAR 2018 2019\nГлавная » 2013 » Yanvar » 23 » Аксиряпсиз кизил тошмалар тошди - демак\nсизда қишки аллергия! Қишнинг совуқ кунларида баъзида юз, қўл, тананинг турли ерларига тошмалар, шишлар чиқади — яъни аллергия пайдо бўлади. Чунки бу вақтда организмдаги иммунитет тизими бироз сустлашади. Аллергия шунингдек, совуқ таом, совуқ ичимликлар ичганда, совуқ сувда чўмилганда юзага келиши мумкин. Тиббиётда бу тошмалар қаварчиқ дейилса, қадимда улар эшакеми деб юритилган. Ана шу мавзуда батафсил маълумот олиш учун Республика илмий- ихтисослашган аллергология\nмаркази олий тоифали шифокори,\nаллерголог Қутбиддин Низомовга мурожаат қилдик. Қишда юзага келадиган\nтошмалар аллергиями? — Ҳа, бу аллергия. Асосан ўрта ёшдаги кишиларда учрайди. У кичик-кичик қизил ёки катта-катта қаварчиқ кўринишида бўлади. Теридан бўртиб чиқади, шиш кўринишида, баъзи ҳолларда кўкимтир ёки кўкарганга ўхшаш бўлиши ҳам мумкин. Бундай аллергия вақтида тошманинг устки ва ён қисмлари қизиб туриши кузатилади. Ҳаво ҳароратининг пасайиши билан баъзи инсонларда тез- тез акса уриш, лабнинг қуриши, кўкариши, кўзнинг тинмай ёшланиши, тошмалар тошиб қичишиши каби ҳоллар кузатилади. Бу фақат совуқ қотишдан эмас, асабийлашиш, ошқозон- ичакдаги бузилиш ва шу каби жуда кўплаб ҳолатларда юзага келиши мумкин. Бундай инсонлар иссиқ жойга киришлари билан совуқда пайдо бўлган ғайритабиий тошмалар камаяди. Қон анализи таҳлил қилинганда, эозинофиллар миқдори шу билан бирга иммуноглобулин Е миқдори қисман ошиши кузатилади. СИНАБ КЎРИШ МУМКИН! Қўлингизнинг билак қисмига\nмуз бўлакчасини ёки сув\nсолиб музлаткичга қўйилган\nшиша идишчани қўйиб, 5-10\nдақиқа ушлаб туринг. Агар\nшу вақт давомида билагингизда қаварчиқ\nпайдо бўлса, қичишиш,\nқизариш ёки ачишишни\nсезсангиз, демак сизда\nмойиллик бўлиши мумкин. Эҳтиёт бўлинг! Аллергиянинг қандай тури\nбўлишидан қатъи назар,\nаллергияси бор инсонларга\nбиринчи ўринда асал\nистеъмол қилиш мумкин\nэмас. Чунки асал гул чангларини ўзида\nмужассамлаштиради. Бу эса\nаллергия қўзғатувчи кучли\nистеъмол қилиш ҳам аллергик ҳолатни\nАллергия қўзғаган вақтда\nсовуқ сувда чўмилиш тавсия\nмузқаймоқ, совуқ таом, совуқ ичимликлар, аччиқ,\nшўр маҳсулотлар, қизил\nрангли (шотут, помидор,\nтарвуз, қулупнай, малинали\nмевалар, рангли ичимликлар, бўёқ қўшилган\nмаҳсулотлар, балиқ ва от\nтаомларни истеъмол қилмай\nАсалли, мурабболи чой, ёнғоқ, ерёнғоқ, писта каби\nқуруқ меваларни истеъмол\nТурли ўтлардан тайёрланган\nаллергик ҳолатни кучайтириши мумкин, чунки\nуларда аллергик хасталик\nЎзида совуққа аллергия\nборлигини сезган киши таркибида "В” витамини\nбўлган кремларни суртиши\nмумкин эмас. У аллергияга\nсабаб бўлади. СИЗ УЧУН ФОЙДА... Агар аллергияга\nсовуқдан сақланг. Совуқ об-\nҳавода имкон қадар кўчага\nчиқмаган маъқул. Хонанинг ҳавосини алмаштириш учун\nдеразаларни очиш лозим.\nБундай вақтда синтетик\nтолали кийимларни кийиш\nтавсия этилмайди. Пахтадан тикилган либос тананинг\nтаъминлайди ва иссиқликни\nбир маромда ушлаб туради.\nЮвинишда атир совун, кир\nсовунлардан эмас, болалар учун мўлжалланган\nмаъқул. Уларнинг таркибида\nаллергияга қарши хусусият\nИмкон қадар кўпроқ суюқлик ичинг. Бунда\nқайнатилган сув ёки кўк,\nқора чойдан бошқа\nсуюқликларни ичиш тавсия\nэтилмайди. Ҳидли чойлар\nасло мумкин эмас. Минерал ва рангсиз сувларни ичган\nПарҳез сақланг. Мол\nқайнатма шўрва сиз учун\nайни муддао. Ширқовоқ, димлама қовоқ\nҳам жуда фойдали. ЭСЛАТМА! Аллергия қайтгач, кундаликда тайёрланадиган ҳар қандай таомни меъёрида ейиш мумкин. Аллергиянинг ҳар қандай кўринишида ўзингизча бирор бир дори воситасини ичишга шошилманг. Шунингдек аллергияга мойиллиги бўлган инсонларга "Аналгин”, "Аспирин”, "Цитрамон”, "Тримол”, "Баралгин”, "Пенцилин” гуруҳи антибиотиклари, Сульфаниламид\nпрепаратлари ("Бисептол”, "Тисептол”, "Грасептол”, "Бактериум” суспензияси ва бошқалар), "В” витамини мумкин эмас. Ушбу дори воситалари шифокор тавсиясисиз қабул қилинса, аллергиянинг ўта хавфли турлари юзага келиши мумкин. Имкон қадар аллерголог мутахассисга мурожаат қилиб, унинг маслаҳатлари асосида даволанинг. Ушбу дориларни ўз билганча қабул қилиш, дори истеъмолидан юзага келувчи иккиламчи оғир аллергик (Токсикодермия, Квинке шишлари ва ҳатто Анафилактик шок сингари) хасталиклар юзага келиши мумкин.\nКатегория: Foydali maslahatlar | Просмотров: 1430 | | Рейтинг: 5.0/2


"Бухоро" ҳолатига ким жавобгар? ("ИнтерФутбол" блоги)\nСуперлига турнир жадвалининг охирги поғонасида бораётган «Бухоро»нинг кетма-кет омадсиз ўйинлари бугун кўпчиликни таажжубга солаётган бўлса, ажабмас. Ҳа, вақтида футболимизга кўплаб иқтидорларни тарбиялаб берган, молиявий муаммоларга ўралашиб қолган даврда ҳам, рақобатбардош жамоа сифатида юқори ўринлар учун курашган жамоа икки мавсумдирки, элитада роса қийналмоқда, атиги «жон» сақлаб қолиш ҳақида ўйлашига тўғри келмоқда. Табиийки, ҳар қандай клубда натижа ўхшамаган пайт асосий айбдор сифатида бош мураббий кўрсатилади. Ўзи қониқарсиз натижада биргина мураббийни қоралаш тўғримикан? «Ғалаба - футболчиларники, мағлубият - мураббийники». Бу гапни жуда кўп эшитганмиз, эшитамиз. Теран мушоҳада қилайлик, «Бухоро»нинг муваффақиятсизлигида ким айбдор - бош мураббийми ёки...? Қуйида бир қатор омилларни келтирган ҳолда, ушбу саволга жавоб излаб кўрайлик.\nБир эслайлик, «Бухоро» 2016 йили Тачмурод Агамуродов бошқарувида Олий лигада 4-ўринни банд этганди - клубнинг яқин тарихидаги энг яхши натижаси. Ҳа, вилоят ҳокимияти ва мутасаддилар ўша мавсум жамоага катта маблағ тикишди, таркиб савияси баланд бир қатор футболчилар билан кучайтирилди. Хуллас, Агамуродов ўзи истаган жамоани шакллантирди. Қолаверса, «Бухоро» бюджет бобида элита иштирокчилари орасида етакчи ўринларга чиқди. Бироқ 4-ўрин раҳбариятни қаноатлантирмади. Ўша йили Бухорода ҳаммаси аъло даражада йўлга қўйилган ва клубнинг совринли ўринларга илинишига атиги бир неча очко камлик қилганди. Муҳими, раҳбарлар томонидан жамоага кучли эътибор қаратилди. Ўшанда бизга ОЧЛда «2+1» кўринишида квота ажратилганди ва бухороликлар якунда халқаро майдондан четда қолишди. Оддий хулоса чиқарсак, барча - раҳбарлар, мураббийлар, ҳомийлар ва футболчилар бирдек ҳаракат қилишгани ҳисобига 2016 йили натижа анча яхшиланди. Бироқ кейинги мавсумдаёқ клубда кўп нарсалар ўзгариб кетди. Жамоа бош мураббийи ваколати Улуғбек Бақоевга топширилди. Муҳими, миллий жамоамиз собиқ ҳужумчиси мураббийликдаги дебют мавсумида жамоа билан 6-ўринни эгаллади. Тан олиш керак, бу муаммолар гирдобига кириб бораётган жамоа учун максимал натижа ҳисобланарди. Чунончи, бир қатор жиддий муаммолар юзага келган бўлсада, бухороликлар юқори ўринлар сари интилишди. Якунда ойлаб маош олмаган футболчилар жамоанинг кучли олтиликдан жой олишини таъминлашди. Сўзимизни Шавкат Муллажоновнинг фикрлари тўлдириши мумкин: «2016 йили Бухорода чиндан ҳам, аҳил ва иноқ жамоа шакллантирилган эди. Мураббийлардан тортиб, футболчиларгача - барча ўз ишини сидқидилдан бажарган. Кейинчалик бошқарув рулини Улуғбек Бақоев ўз қўлига олди. Катта муаммоларга қарамай, якуний натижа чакки бўлмади - 6-ўрин. Йигитларнинг ойлаб маош олмай, ўйнашганини ҳисобга олсак, аъло натижа! Кўринишидан, жамоада футболни тушунмайдиган баъзи кишилар бор. Номларни айтмайман. Қачонки, ҳар ким ўз иши билан шуғулланса, футболчилар фақат ўйин ҳақида ўйлашса, шунда натижа келаверади».\nЭнди бироз мушоҳада юритамиз. Пулсиз қийналган, молиявий муаммоларга ўралашиб қолган ўша «Бухоро» ва охирги 2 мавсумдаги жамоани бир ўзаро таққослаб кўринг. Бақоев футболчиларни қийин шароитда муносиб ўйната олди, уларга мотивация берди. Демак, бунда мураббий устун чиқмоқда, тўғрими? Энди ҳозирги ҳолатга қараймиз, ўтган мавсум Бахтиёр Ашурматовга берилмаган имконият ва шароитлар Муҳсин Муҳаммадиевга яратилди. Канадалик, грузиялик футболчилар олиб келинди. Бироқ улар маҳаллий йигитлардан яққол ажралиб туришгани йўқ. Ўзи бизда маҳаллий футболчилар билан ҳам яхшигина жамоа шакллантириш мумкин. Буни Бақоев ҳам исботлаб қўйганди. Дейлик, аввалги мавсумнинг иккинчи ярмида майдонда асосий ишни маҳаллий йигитлар бажаришди. Саламат Қутибоев, Асадбек Собиржонов ва бошқалар... Хуллас, Муҳсин Муҳаммадиев бир амаллаб, жамоани Суперлигада олиб қолди. Вазифа уддаланди. Аммо...\nАфтидан, жорий мавсум ҳам «Бухоро»нинг чекига лигада қолиш учун «жон олиб, жон бериш» тушади, шекилли. Ҳозирда жамоанинг умумий ҳолатига ҳавас қилиб бўлмайди. Тожикистонлик мураббий эса матбуот анжуманларида натижа пастлигига турли сабабларни рўкач қилмоқда, баҳоналар топишга уринмоқда. Лекин факт шуки, карантиндан сўнг барча жамоалар бир хил шароитда. Муҳаммадиев шуни унутган кўринади. У тайёргарлик кеч бошлангани, легионерлар йўқлигини бир неча марта таъкидлади. Лекин мураббий қўл остидаги бор футболчиларни ўйнатиши керак эмасми? Муҳаммадиев клуб бошқарувига кеча келмадику, қишда шу йигитлар билан тайёргарлик йиғинларини олиб борди, уларнинг имконияти ва ички потенциалини яхши билади. Мураббийнинг ўз ихтиёридаги футболчилар салоҳиятига ишонмаслиги, улар билан бирор натижага эришиб бўлмаслигини айтиши тўғрими? Бу ҳар қандай футболчи руҳиятига салбий таъсир қилиши турган гап-ку. Балки биз билмаган қандайдир ишлар ҳам бордир. Лекин юқори савияли мутахассис ҳар қандай вазиятда жамоадаги бор футболчилар потенциалидан келиб чиқиб, иш юритиши керак-ку.\nЭнди Муҳаммадиев ва Бақоевни ўзингиз солиштириб кўринг. Аниқроғи, пул бўлмаган пайтда Бақоев «Бухоро»ни қандай ўйнатганию, Муҳаммадиев бугун йўлга қўйган ўйинни бир кўз олдингизга келтиринг. Карантиндан сўнг аксарият жамоалар ўзини ўнглаш йўлида жиддий курашмоқда, имкони борича очко жамғармоқда. Лекин «Бухоро» ҳамон «таътил»да. Шу кетиш бўлса, мураббийни вақтида алмаштириш керакдир... Зеро, жамоа айни пайт футболчиларни камситадиган эмас, руҳлантирадиган мураббийга эҳтиёж сезмоқда. Мана, Равшан Ҳайдаровнинг «Сурхон»да иш бошлагани жамоага дарҳол ижобий таъсир кўрсатди. Термизликлар Тошкентда «Локомотив»га қандай жанг таклиф қилишганини кўрдингизми? Дейлик, 2016 йилги мавсумнинг иккинчи ярмидан олдин Нўъмон Ҳасанов «Қўқон-1912» жамоасини оғир шароитда қабул қилиб олиб, уни кейинчалик кескин ўзгартирганди. Шу мисолларнинг ўзи «Бухоро»ни маҳаллий футболчилардан курашувчан жамоа туза оладиган мураббийга топшириш кераклигини кўрсатмоқда. Нима, Бухоро футболида янги Бақоевлар, Саломовлар йўқми?\nУмуман олганда, «Бухоро» каби клублар ўз академиясига эга бўлмас экан, беқарорлик давом этаверади. Жамоада иш тўғри йўлга қўйилмас экан, у мавсумларни элитада қолиш ўйида ўтказаверади. Ҳаммасини ижобий томонга ўзгартириш учун эса, клубларни секин-аста хусусийлаштириш лозим. Вилоят ҳокимларининг футболга эътибор бермасликларидан нолиймиз. Лекин унутмайлик, уларда футболдан бошқа қанча ташвишлари бор? Бу ҳақда ПФЛ раҳбари Диёр Имомхўжаев ҳам бот-бот гапирмоқда. Ўзимиз ҳам аввалги мақолаларимизда бу мавзуни етарлича кўтарганмиз.


«Ассалому алайкум, онажон!»: онаси Термиздаги Меҳрибонлик уйидан олиб кетган 12 ёшли болакай ҳақида\n19:13 / 08.03.2020\nЮНИСЕФ ўз сайтида Термиздаги Меҳрибонлик уйидан ўғлини олиб кетган аёл тўғрисидаги ҳикояни чоп этди. (Шахсларни ҳимоя қилиш мақсадида исмлар ўзгартирилган)\nАҳаджон 2008 йилда, ота-онаси Россия Федерациясининг Новосибирск шаҳрида ишлаётган даврда туғилган. Кўп ўтмай, отаси оилани ташлаб кетган.\nОна ва ўғил Ўзбекистоннинг жанубий вилоятидаги Термиз шаҳрининг тор кўчасида қўл ушлашиб боришмоқда. Шоира ўғли Аҳаджонни Меҳрибонлик уйидан олиб кетганига энди бир кун бўлди.\nУ ўғлининг келажагидан хавотирланиб, кўзида ёш билан унга қарайди. Ўғли яна Меҳрибонлик уйига қайтмаслиги учун у ҳали кўп қийинчиликларни енгиб ўтиши керак.\n«Бола ҳуқуқлари тўғрисидаги конвенцияга мувофиқ, барча ўғил-қизлар ўз оиласида катта бўлиш ҳуқуқига эга. Ота-оналари ёки бошқа қариндошлари бўлишига қарамасдан, афсуски, ҳамма болалар ҳам ушбу ҳуқуқдан баҳраманд бўлмайдилар,»- дейди Сурхондарё вилояти Термиз шаҳрида жойлашган 12-сонли Меҳрибонлик уйи директори Дилбар Сувонова.\nДилбар Сувонова 8 йилдан бери Меҳрибонлик уйининг директори бўлиб ишлаб келмоқда ва унинг фикрича, бола учун энг яхши жой унинг ўз оиласидир.\n«Мигрант ота-оналари томонидан ташлаб кетилган баъзи болалар охир-оқибат муассасамизга жойлаштирилади. Бу ердаги жуда яхши шароитларга қарамай, уларнинг барчаси ўз оилалари билан яна бирга бўлишни орзу қиладилар. Болалар ота-оналаридан ажратилганида, улар хавотирда бўлиб, тенгдошлари ҳамда катталар билан ҳар қандай мулоқотдан қочишга мойил бўлишади. Аҳаджон ҳам мен уни учратганимда худди шундай эди», дейди у.\nЎқитувчилар, шифокорлар ва психологлар Аҳаджонга мактабга боришга, дўстлар орттиришга ва ўз болалигидан завқ олишга ёрдам бериш учун жуда кўп ҳаракат қилишди.\nДилбар опанинг айтишича, ЮНИCEФнинг ижтимоий иш ва ҳар бир ҳолатни кўриб чиқишда махсус ёндашув мавзусидаги тренинг Аҳаджон сингари болалар билан ишлашда Меҳрибонлик уйи ходимлари учун жуда фойдали бўлган.\n«Новосибирскда Аҳаджонга туғилганлик ҳақидаги гувоҳномани ололмадим. Менда фақатгина туғруқхонадан берилган маълумотнома бор эди. Шу сабабли 2009 йилда Новосибирскдаги уйимиз ёниб кетганидан сўнг, маҳаллий ҳокимият ўғлимни болалар уйига жойлаштирди», дейди Шоира.\nАҳаджон 3 ёшга тўлганида, Шоира туғилганлик ҳақидаги гувоҳномани олиш учун Ўзбекистонга қайтиб келди. Ниҳоят, Аҳаджоннинг туғилиши Ўзбекистонда расмий равишда рўйхатга олинди ва шундан сўнг Шоира ўғлини болалар уйидан қайтариб олишга муваффақ бўлди. Улар Россияда турли жойларда яшашди.\nШоира қурилишда меҳнат қилди. Аҳаджон мактабга бормас эди. Уларнинг яшаш шароити ёмонлашди ва 2018 йил май ойида Аҳаджон Россиядан депортация қилинадиганларнинг транзит марказига тушиб қолди. У ўша ерда бир ойча вақт ўтказди.\n«2018 йил июнида Ўзбекистон Ички ишлар вазирлиги Аҳаджонни Тошкентга, кейин эса Термизга олиб келди. Бирмунча вақт у вояга етмаганларга ижтимоий-ҳуқуқий ёрдам кўрсатиш марказида бўлди», дейди "Барқарор ҳаёт" нодавлат нотижорат ташкилоти психологи Шаҳло Фармонова.\nУшбу марказ болалар қаерга жойлаштирилиши тўғрисида қарор қабул қилинишига қадар маҳаллий маъмурлар томонидан бошқариладиган вақтинчалик бошпана ҳисобланади.\nШаҳло Фармонова ЮНИCEФ ва Ўзбекистон Хотин-қизлар қўмитаси томонидан биргаликда амалга оширилаётган лойиҳанинг ижтимоий ходими. Европа Иттифоқи томонидан молиялаштирилган ушбу лойиҳа ота-онаси меҳнат миграциясида бўлган болаларнинг ҳолатини яхшилашга қаратилган.\nШоира ўғлини марказдан олиб кетиш учун Термизга қайтиб келди.\n«Турар жойимиз йўқ эди. Ҳеч қаерда ишламасдим. Қариндошларим ҳам менга ёрдам бермади. Мен ўғлим билан бирга бўлишни истардим, лекин унинг асосий эҳтиёжларини ҳам қондира олмадим. Икки ой давомида биз онам дафн этилган қабристонда яшадик», дейди у.\nШоиранинг кўз ёшлари тинмасдан оқади. Шундан сўнг, ажралиш қанчалик қийин бўлмасин, Шоира Аҳаджонни Меҳрибонлик уйига топширишга қарор қилди.\n«Бу вақтинчалик чора эканига амин эдим ва Аҳаджонга уни тез орада қайтариб олишимни айтган эдим. Ҳар куни ўғлимнинг олдига борардим. Ўғлим мактабга чиққанидан хурсанд бўлдим ва мендан фарқли ўлароқ, у яхши овқатланар, яхши кийинар ва ухлаш учун иссиқ тўшакка эга эди», дейди Шоира.\nУ ўғлини болалар уйидан олиб кетгунига қадар бир йилдан кўп вақт ўтди. Маҳаллий ҳокимиятнинг ёрдами билан Шаҳло Шоирага турар жой ва зарур шароитларни яратишда ёрдам берди.\n«Ҳозир Аҳаджон иккинчи синфда ўқийди. Унинг ўзлаштириши яхши, рус ва ўзбек тилларида бемалол сўзлашади, шеърлар ёзади. Аммо у 11 ёшда, шунинг учун ўғлим қўшимча дарсларни олиб ва тестлардан ўтиб, тенгдошларига етиб олишини истайман», дейди Шоира.\n«Бу оиланинг аҳволини кузатишда давом этамиз. Уларнинг турмуш шароити ҳанузгача яхши эмас. Ошхона ва санитария жойи йўқ. Шоира ва уникига ўхшаш вазиятлардаги бошқа оилаларни қўллаб-қувватлаш учун кўпроқ профессионал ижтимоий ходимлар ва ресурслар зарур», дейди Шаҳло.\nАҳаджон жуда камгап. Унинг ўрнига ғамгин кўзлари гапиради. Россиядан Термиз шаҳридаги уйигача узоқ масофани босиб ўтар экан, у фақат онаси ҳақида ўйлади. Унинг барча шеърларида «Ассалому алайкум, онажон!» деган ибора кўп маротаба такрорланади.\nАҳаджон тадбиркор бўлишни орзу қилади.\n«Мен онамни боқаман, уни доим қўллаб-қувватлайман. Ногирон болаларга ва ота-онасиз қолганларга ҳам ёрдам бераман», дейди у.\nЮНИCEФ томонидан яқинда ўтказилган тадқиқот натижаларига кўра, Ўзбекистонда болаларни ҳимоя қилиш тизимида профессионал ижтимоий ходимлар томонидан оилаларни қўллаб-қувватлаш бўйича ихтисослашган хизматлар мавжуд эмас. Қийин вазиятларда бўлган оилалар тегишли узоқ муддатли ёрдам олиш имкониятига эга эмас.\nЎзбекистон ҳукуматининг ота-она қарамоғидан маҳрум бўлган болалар ҳимоясига оид чора- тадбирлари (4185- ва 824-сонли қарорлар) оилаларни қўллаб-қувватлаш хизматларини моделлаштириш ҳамда болалар ва оилаларнинг бир-биридан ажратилишининг олдини олиш учун муҳим асос ҳисобланади.\nБирлашган Миллатлар Ташкилотининг Бола ҳуқуқлари тўғрисидаги Конвенциясида таъкидланганидек, «Оила жамиятнинг асосий бўғини ва барча аъзолари ва айниқса болаларнинг ўсиши ва фаровонлиги учун табиий муҳит сифатида, жамият олдидаги мажбуриятларни тўла ўз зиммасига олиши учун зарур ҳимоя ва ёрдам билан таъминланиши керак».\n22:38 / 19.12.2019\nЮНИСЕФ йил фотосуратини эълон қилди


Адлия вазири тадбиркорлар билан учрашди\nПойтахтимизда Ўзбекистон Республикаси адлия вазири бошчилигидаги Республика ишчи гуруҳи томонидан навбатдаги ўтказилган учрашув тадбиркорларнинг муаммоларини ўрганиш ва уларга амалий ёрдам бериш масалаларига бағишланди.\nЎзбекистон Республикаси адлия вазири, Республика ишчи гуруҳи раҳбари Русланбек Давлетов, Тошкент шаҳар ҳокимининг иқтисодиёт ва тадбиркорлик масалалари бўйича биринчи ўринбосари Ҳотамбек Шокиров ва бошқалар мамлакатимизда тадбиркорлик субъектларига кенг имкониятлар берилаётганини ва бу уларнинг барча соҳаларда ўз салоҳиятини кўрсатишга катта замин яратаётганини таъкидлади. Айниқса, бунда давлатимиз раҳбари Шавкат Мирзиёевнинг 2019 йил 14 майдаги “Тадбиркорлик фаолиятини қўллаб-қувватлаш ва ҳимоя қилиш тизимини тубдан такомиллаштириш чора-тадбирлари тўғрисида”ги фармони муҳим дастуриламал бўлаётир.\nУшбу фармонга мувофиқ, мамлакатимизнинг барча туман ва шаҳарларида Ўзбекистон Республикаси Бош вазирининг Тадбиркорлар мурожаатларини кўриб чиқиш қабулхоналари фаолият кўрсатмоқда. Қабулхоналарда барча даражадаги ҳокимликлар, Савдо-саноат палатасининг тадбиркорликка кўмаклашиш марказлари, инвестициялар ва савдо, адлия, солиқ инспекцияси, қурилиш, давлат кадастри органлари, банк ва бошқа ташкилотларнинг ҳудудий органлари вакиллари томонидан тадбиркорларнинг мурожаатлари кўриб чиқилиб, уларга ҳуқуқий, амалий ёрдамлар кўрсатилмоқда.\n– Шундан келиб чиқиб, ишчи гуруҳи томонидан 10 мингдан ортиқ тадбиркорлик субъекти билан учрашувлар ўтказиш режалаштирилган, – деди Тошкент шаҳар адлия бошқармаси бўлим бошлиғи Абдулҳамид Омонов. – Хусусан, адлия вазири Русланбек Давлетов раҳбарлигида ташкил этилган Республика ишчи гуруҳининг Тошкент шаҳридаги тадбиркорлар билан учрашувидан мақсад муаммоларни ўрганиш ҳамда ҳуқуқий ва амалий ёрдам беришга қаратилган. Учрашув жараёнида 60 дан зиёд мурожаат келиб тушди. Мазкур мурожаатлар тадбиркорлик фаолиятини ривожлантиришга ер участкаси ва кредит ажратиш, муҳандислик-коммуникация тармоқларига уланиш, бузилган иморатларга нисбатан компенсация тўловларини ундириш ҳамда божхона ва солиқ тўловлари билан боғлиқ масалалардир.\nТаъкидлаш керакки, учрашув похтахтимиздаги “International House-Tashkent” академик лицейида Бектемир, Яшнобод, Миробод, Яккасарой, Мирзо Улуғбек, Юнусобод туманлари тадбиркорлари учун ташкил этилди. Куннинг иккинчи ярмида эса Жаҳон иқтисодиёти ва дипломатия университети академик лицейида ўтказилган тадбирда Шайхонтоҳур, Чилонзор, Сергели, Учтепа ва Олмазор туманлари тадбиркорлари иштирок этди.\n– Бугунги учрашувдан кўриниб турибдики, давлатимиз биз, тадбиркорларни ҳар жиҳатдан қўллаш ва йўл-йўриқлар кўрсатишга эътибор қаратмоқда, – деди Сергели туманидаги “Pulpand paper” корхонаси директори Рамзиддин Баҳриддинов. – Шу куннинг ўзида қанчадан-қанча тадбиркорларнинг мушкули осон бўлаётганига гувоҳ бўлдим. Бизнинг корхона санитар-гигиеник қоғозлар ишлаб чиқаришга ихтисослашган. Корхона ойига 200-300 тонна маҳсулот тайёрлайди. Унинг 80 фоизи экспортга йўналтирилган. Маҳсулотимизга талаб ортганини инобатга олиб, янги технология сотиб олишга киришдик. Ушбу ускуна 3 миллион долларни ташкил этади. Эътиборли жиҳати, ҳозир амалдаги ускуна кунига 10 тонна қоғоз ишлаб чиқарса, янгиси эса 40-50 тонна ишлаб чиқариш имкониятига эга. Айни чоғда ускунанинг бир қисмини олиб келдик. Иккинчи қисмининг олиб келинишига яна бироз муддат бор. Бу ишлар учун банкдан 1,5 миллион доллар кредит олганмиз. Йиғилишда олган кредитнинг муддатини узайтиришга ёрдам сўрадим. Ишчи гуруҳ бу масалада ёрдам берадиган бўлди.


Ғарб тамойилларини кўр-кўрона импорт қилиб бўладими? « Ўзбекистон Халқ Ҳаракати\n25 March 2020 - 12:59\nТелеканалларимиздан бирида диний аҳкомлардан бири кулги қилингани ижтимоий тармоқларда мунозараларга сабаб бўлди. Баъзилар телевидениечиларнинг ёнини олиб, сўз эркинлигига ишора қилган бўлишса, бошқалар бундай масалаларга бу каби ёндашув ножоизлигини таъкидлашди. Мавзу кўпчиликни бефарқ қолдирмади ва унга ҳатто чет элда ишлайдиган баъзи ёш ўзбек олимлари томонидан муносабат билдирилиб, улар вазиятга ғарб тамойилларидан келиб чиққан ҳолда баҳо беришга уринишди.\nИлмий ёндашув эҳтиёжи\nҒарб халқларининг дунёқараши ва мусулмон халқларининг дунёқараши – бу иккисининг ўртасида муайян фарқлар мавжуд бўлиб, мазкур фарқларни билиш, тасниф ва таҳлил қилиш ижтимоий воқелигимиз тақозо қилиб турган вазифадир. Ҳар бир соҳада илмий ёндашув шарт бўлганидек, мазкур нозик соҳага ҳам шундай – илмий ёндашув лозим.\nДунёқарашлар орасидаги тафовутни ҳисобга олмасдан бирининг унсурларини бошқасига кўр-кўрона, ўрганишсиз, тадқиқсиз ўтказиш масъулиятсизлик ва ноилмий ёндашувга мисол бўла олади. Илмий ёндашув бу ерда қандай бўлади?\nИжтимоий (жамиятга доир) масалалар кўрилаётганда халқнинг маънавий концепцияси – дунёқарашига оид жиҳатлари атрофлича ўрганилиши, таҳлил қилиниши ва ҳисобга олиниши лозим. Бизнинг ҳолатимизда халқимизнинг чуқур, минг йиллик қадриятлар таъсирида ҳосил бўлган дунёқараш парадигмасини тадқиқ қилиш, ҳисобга олиш, сўнг мулоҳаза қилиш – масалага айнан илмий ёндашиш бўлади.\nҲўлни қуруқдан ажратиб олиш эҳтиёжи\nХалқимиз онгида ислоҳ бўлиши керак бўлган нарсалар кўп. Аммо ўша – ислоҳ бўлиши лозим бўлган нарсалар нима, деган саволга тадқиқотсиз жавоб бериб бўлмайди. Бинобарин тадқиқсиз ҳеч нарсани ислоҳ қилиб ҳам бўлмайди.\n«Ислоҳ» тузатиш дегани, демакки «ислоҳ» тушунчаси зарар келтираётган нарсани зарарсизлантиришни назарда тутади. Жамиятга зарар келтираётган тушунчаларни зарарсизлантириш учун аввало уларни тасниф этмоқ зарур. Зеро бусиз ҳар қандай тадбирни объектив илмий назар эмас, балки субъектив истак-хоҳишлар ҳаракатга келтиради.\nХалқимизга зарар келтираётган тушунчалар, булар – ҳеч бир асоси йўқ, онгсиз равишда илакишиб қолган нарсалар – стереотиплар эканини тушунмоғимиз лозим. Улар билан курашиш – онгли жамият учун бурч.\nАммо, булардан бошқа – соф динимиз таъсирида шаклланган жиҳатлар ҳам бор. Улар онгсиз равишда эмас, балки онгли равишда, асосга суянган ҳолда халқимиз онгида шаклланган – стереотип эмас. Бу икки нарсани бир-биридан ажратиб олиш лозим. Олим ва мутахассисларнинг иши бу ерда – стереотиплар ва халқимизнинг муҳим маънавий устунларини бир-бирдан ажратиб олиш, аралаштириб юбормаслик. Бундай муҳим соҳада ноилмий ёндашув бизни муаммолар гирдобида қолдиради, яхшиликка асло омил бўлмайди.\nЯъники, илмий ёндашув бўлмаса стереотиплар ўрнига халқнинг ҳақиқий маънавий устунларига қарши билмасдан уруш очиб қўйиш мумкин. Бу эса халқнинг ўзи билан курашиш каби.\nҒарбнинг «жинслар тенглиги» модели бизга тўғри келадими?\nКуни кеча Норматив-ҳуқуқий ҳужжатлар лойиҳалари муҳокамаси порталида «Эркаклар ва аёллар учун тенг ҳуқуқлар ва тенг имкониятлар кафолатлари тўғрисида»ги қонун лойиҳаси эълон қилинди.\nЛойиҳада «эркаклар ва аёллар тенглигини таъминлаш соҳасидаги халқаро ҳуқуқ нормаларига риоя этиш» кўзда тутилган. Шу билан бирга, унда «Ўзбекистон Республикаси қонун ҳужжатлари талабларига ва халқаро ҳуқуқ нормаларига зид урф-одатлар, анъаналар ва маданиятга асосланган хулқ-атворга йўл қўйилмайди», дея таъкидланади.\nМасалага юзаки эмас, теранроқ назар ташлашга уринамиз.\nЖинс бўйича ҳар қандай дискриминацияга барҳам беришни ҳар бир оқил киши қўллаб-қувватлайди, албатта. Аммо бунга эришиш учун ғарб мамлакатлари томонидан қабул қилинган тамойиллар якка-ю ягона – универсал воситами? Ҳолатни кўримли шаклга келтириш учун ўзимизда тамойил ва услублар мавжуд эмасми?\nҒарб халқлари ўз тафаккурларидан, ўзларига хос бўлган тафсилотлар таъсирида юзага келган урф-одатларидан келиб чиқиб ҳаётларини тартибловчи, ўзларига маъқул келган меъёрларни қабул қилишган. Ва бу меъёрлар, эътибор берсак, ҳозирда аксар – турли соҳаларга оид халқаро конвенцияларнинг асосини ташкил қилиб турибди.\nМазкур тамойилларни ёппасига – тадқиқ ва таҳлилсиз бизнинг ўзгача маънавий заминимизга кўр-кўрона ўтказиш, импорт қилиш ҳолатни ислоҳ қилиш эмас, балки, аксинча, муаммоларнинг узундан-узоқ занжирини келтириб чиқариш, зиддиятларга мубтало бўлишдир. Зеро бу халқимизнинг дақиқ, латиф, асосли қадриятларини инкор қилиш билан баробардир.\nЎзгариб бораётган ғарб тамойиллари\nҒарб тамойиллари йил сайин ўзгариб, «эволюция»га учраётганига гувоҳ бўлиб турибмиз. 50 йил аввал ғарб халқлари тафаккурида фавқулодда салбий баҳоланган нарсалар бугун қонун билан ҳимояланадиган, уларга салбий қараш қилганлар эса жазога тортиладиган ҳолатга келди ва бу жараён давом этмоқда.\nБир жинсли никоҳларнинг расман тан олиниши, мактабларда болаларга «жинслар тенглиги», яъни, «ҳар бир инсон ўз жинсини ўз хоҳишича белгилаши», «ҳар ким ўзи хоҳлаган жинсдаги инсон билан оила қуриши» каби тушунчалар дарс қилиб берилаётгани бунга мисол. Мазкур тамойиллар ғарб тафаккурининг тадрижий, таъбир жоиз бўлса, табиий эволюцияси натижаси бўлиб, бу ғарб дунёсининг, қайсидир маънода, танловидир. Аммо бу танловга секин-аста «умуминсоний қадриятлар» туси берилиб, ҳамма учун баробар вожиб мақомга кўтариляпти.\nАёллар эркаклар билан тенгма-тенг ишлаб пул топиши кераклиги, ҳеч бир жиҳатда аёлга алоҳида кўз билан қаралмаслиги кераклиги, имтиёзлар назарда тутилмаслиги – буларнинг ҳаммаси ғарб халқларининг мавжуд маънавий тизимидан келиб чиққан, «аёллар ҳуқуқлари» тушунчасининг улар тушунган шаклидир. Мазкур тушунчаларга биз ҳам эргашишимиз керакми?\nБизда аёл ким?\nУламо аждодларимиз тадқиқ ва таҳлил этган Ислом таълимоти бўйича аёл аввало жамиятнинг энг устувор вазифаси – янги авлод тарбиясига масъул қилинган ва бунда, таъбир жоиз бўлса, аёл янги авлодни кўкрагига босиб, қалб қўри билан унинг – янги авлоднинг руҳига биринчи озуқани беришга, маънавий низомини шакллантиришга сафарбар этилган. Яъни, миллатнинг келажаги том маънода аёл қўлида деб билинади.\nБундай буюк вазифани бажариш учун аёл бошқа юклардан озод этилган бўлиб, «бир дунё» бошқа ташвишлар эркакнинг зиммасига юклатилган. Шу ердан маълум бўляптики, гап «аёлни уйга қамаб қўйиш» ҳақида кетмаяпти, балки унга ўз масъулиятини мукаммал адо этиши учун шароит яратиш ҳақида кетяпти.\nЯқин тарих шоҳид – ўткан асрда аҳолиси мусулмон бўлган баъзи мамлакатларда ўтказилган ўзига хос «тажрибалар» – замонавийлаштириш важида халқни эски стереотипларидан халос қилишга уриниш билан бирга, биратўла – «ҳўл-у қуруқни» ажратмасдан – маънавий асосларга ҳам қарши қилинган уринишлар натижасида кўплаб кўнгилсизликлар, қурбон беришлар бўлди.\nАммо эзилган, урилган халқнинг азалий маънавий асоси вақти келганда ўз сўзини айтди, қайтадан ниш уриб чиқди. Замонавийлаштириш ҳақиқий маънавий асосларга қарши курашиш билан кечмаслиги кераклиги ўз исботини топди. Воқелик кўрсатяптики, ҳақиқий асослар ўзи мустаҳкам бўлади.\nТарихий дарслардан керакли хулосани чиқариб, мазкур фундаментал масалага нисбатан эҳтиётли бўлиш, теран, илмий ёндашиш аччиқ хатоларни такрорламасликка омил бўлади.\nСтереотиплар ва уларга ечим\nСтереотипларга баъзи мисоллар. Халқимизда, масалан, қайнона-келин муносабатлари кўримсиз шаклланган ва уларнинг турган-битгани стереотиплардан иборат бўлиб, динимиз аҳкомларининг теппа-тескарисидир. Зеро динимизда ота-бола, эр-хотин, қўшничилик каби ўзаро ҳақ ва мажбуриятлар аниқ ва кўркам шаклда белгиланган бўлиб, қайнона-келин муносабатлари ҳам шулар қаторида – қайнона динимиз бўйича урфимизда келин устидан мавжуд бўлган «ҳақ»ларнинг деярли ҳеч қайсисига эга эмас.\nБу стереотипни кетказиш учун ғарб услубини қўллаб ташвиқот қилиш эмас, балки динимиз услубида тушунтириш ишларини олиб бориш масаланинг тўғри ечими бўлади.\nБошқа мисол. Оилада аёлнинг топганига яшайдиган, буни ўзига жоиз биладиган эрлар кўпайган ҳозир. Бу тобора стереотипга айланиб боряпти ва турфа ижтимоий ҳамда маънавий муаммоларни урчитяпти. Ҳолбуки бу динимизда мутлақо жоиз эмас – динимиз бўйича оиланинг барча моддий эҳтиёжи эр кишининг зиммасида.\nШу билан бирга, аёл киши ўз аёллик ҳилқатига тўғри келадиган меҳнатни қилиб пул топишига йўл очилган. Аммо, шуниси эътиборлики, динимизда аёл киши топган пулига ўзи хўжайин ва эр аёлининг пулига эгалик қилишга, оила сарфини аёлига юклашга ҳаққи йўқ. Мазкур ва шу каби бошқа диний тамойиллар тўғри тарғиб қилинса халқ онгида бир қанча стереотиплар барҳам топади. Ўғил болалар ёшлигидан эр киши зиммасида қандай мажбуриятлар борлигини билиб вояга етишади.\nЯнгича ёндашув эҳтиёжи\nҒарб маънавий тамойиллари ғарб халқларининг тарихи, бугуни, ўзига хосликлари таъсирида шаклланган ва уларни кўр-кўрона, мутлақо ўзгача маънавий муҳитга, ўзгача тафсилотлар таъсирида шаклланган муҳитга «кўзни ёпиб олиб» ўтказиш – ноилмий ёндашув бўлиб, давлат ва жамиятни тубсиз зиддиятларга гирифтор қилиб қўйиши ўз исботини топган ҳақиқат. Зиддиятлар эса миллатнинг қувватини олувчи энг катта салбий омиллардандир.\nИнчунун, миллий тикланишимизнинг ҳозирги босқичида ҳар бир ижтимоий-маънавий аҳамиятли қарорлар яхши ўйланган, илмий кўрикдан ўтган, асрлар давомида шаклланган маънавий ўзлигимизни, миллатимиз руҳининг асоси бўлмиш устунларни эътиборда тутиши лозим. Зеро, бундай ёндашув ҳар жиҳатдан қаралганда ҳам манфаатли бўлади. Мана шундай ёндашувни янгича ёндашув дегим келади.


Дунёнинг энг обрўли ишбилармонлари эълон қилинди - www.Voydod.net\nBarcha ovozlar: 58899\n“Forbes” журнали 2013 йилнинг энг обрўли ишбилармон кишиларини эълон қилди. Рўйхатдан ўринолган 12 та тадбиркорнинг ҳаммаси АҚШ ва Осиёда яшайди. Рейтингда биринчи ўринни“Microsoft” корпорациясининг собиқ раҳбари Билл Гейтс эгаллади.\nГейтс икки йилликтанаффусдан сўнг дунёнинг энг бадавлат ишбилармони номини яна ўзига қайтарди. Ундан олдин уни мексикаликмагнат Карлос Слим эгаллаб турганди. Ҳозир Билл Гейтснинг мулки 72 миллиард долларга баҳоланмоқда.\n“Google” корпорациясининг асосчилари Ларри Пейж (24,9 млрд) ва Сергей Бринга (24,4 млрд) иккинчиўрин берилди. Биринчи учталикка 19 миллиард долларлик мулки билан “Facebook” ижтимоий тармоғининг раҳбари МаркЦукерберг якун ясади.\nШунингдек, рейтингга Нью-Йорк мэри Майкл Блумберг ҳам кирди.Эътиборлиси шундаки, унинг мулки Цукербергникидан кўп (31 миллиард доллар), бироқ миллиардерларнинг сармояси,рейтингдан кўриниб турганидай, обрўлиликнинг муҳим мезони эмас.\nБлумбергданташқари, рўйхатдан Африканинг энг бадавлат кишиси Алико Дангот (16,1 млрд) ва британиялик Муҳаммад Иброҳим ҳамўрин олди. Охиргиси Африкадаги биринчи мобил операторлардан бири бўлган “Celtel” компанияси орқали бойибкетган, ҳозир унинг сармояси 1,1 миллиард долларни ташкил этади.